Menjejaki Al Marzaq, Ulama’ Yang Dipancung Kepala

Ceritanya bermula, ketika saya di Makassar kira-kira bulan November lepas, saya berdamping dengan seorang teman yang datang dari Sabah. Saya datang ke Makassar dari Jakarta sementara beliau datang dari Tawau menaiki feri. Beliau mengambil penerbangan ke Makassar dari Pulau Tarakan.

Kami berbual panjang di Kota Bugis dan dari minat yang sama, membawa kami bersama-sama menziarahi Makam Sayyid Husein Jamadil Kubro di Wajo, Makam Syaikh Yusof Makassar dan juga Makam Sultan Hasanuddin Gowa.

Beliau menceritakan kepada saya, di Tarakan beliau sempat menziarahi Makam Al Arif Billah Habib Hamzah Al Marzaq. Akhir pertemuan kami, beliau menghadiahkan kepada saya makalah tulisan sejarah ringkas Al Habib.

Saya membaca sepintas lalu dan terus terpanggil untuk menziarahi Pulau Tarakan. Buat kali pertamanya saya mendengar nama keluarga ahlul bait (Keturunan Rasulullah) dari kabilah Al Marzaq. Sering mendengar kabilah Al Idrus, Albar, AlKaf, Jamalulail, Al Haddad, As Saggaf dan banyak lagi. Tapi Al Marzaq memang pertama kali. Banyak lagi saya tidak tahu !

Ya benar, kata orang jauh berjalan luas pandangan, atau mungkin lebih tepat jauh berjalan, banyak lagi yang belum ketahuan.

Semakin hari, jiwa saya membuak untuk ke sana. Guru saya sentiasa berpesan, cintai lah para ulama yang benar, tanpa pengorbanan mereka terdahulu, kita tidak menikmati nikmat Iman sebagaimana sekarang. Disebalik nikmat Islam dan Ihsan ini juga, tercatat ribuan sejarah air mata dan cinta para leluhur.

Saya ingin mengetahui lanjut bagaimana kisah Ulama’ dari Hadramaut ini datang ke Kalimantan Utara dan bagaimana kisah dakwahnya. Apa yang sangat menyentuh hati saya, Al Habib wafat akibat dibunuh dan kepalanya di potong oleh sekelompok manusia yang tidak suka akan dakwahnya.

Pulang dari Makassar, saya tidak dapat menyambung terus perjalanan ke Pulau Tarakan kerana menyelesaikan beberapa urusan dan jemputan di Sydney, Australia dan Kota Surabaya, Jawa Timur.

Alhamdulillah, pada 20hb saya berangkat ke Sabah bumi dibawah bayu. Kenapa Sabah? kerana pelan saya, akan masuk Tarakan melalui Tawau, Sabah. Perjalanan itu lebih menarik bagi saya walaupun saya mempunyai pilihan terbang dari Kuala Lumpur ke Jakarta ke Tarakan. Disamping itu, kerana saya juga ingin mengambil peluang berkongsi dakwah tauhid di bumi subur ini.

Dakwah dan sejarah adalah kecintaan. Menyebar dakwah menggali sejarah adalah impian yang saya cuba realisasikan. Maka, sebaik sampai di Tawau sebelah petang, malamnya terus berkongsi ilmu tauhid bersama sahabat-sahabat yang mengetahui keberadaan saya di Tawau. Kami bermuzakarah kitab Sirrul Asrar karangan Syaikh Yusof Makassar yang telah diterjemahkan ke bahasa melayu oleh saya sendiri. Saya telah cetak 3000 unit dan telah mendapat sambutan yang sangat baik.

Dari Tawau membawa ke Lahad Datu dan Sandakan. Saya ingin berkongsi cerita di Sandakan. Selepas berkuliah subuh di sebuah masjid di Sandakan,  saya dipertemukan dengan Habib Syed Kassim Bin Syed Omar Ali Al Marzaq (83 tahun). Habib adalah piut almarhum al Habib Syarif Hamzah Bin Umar Al Marzaq Tarakan, Wali Allah yang saya berhajat ziarahi seperti saya ceritakan di awal.

Takdir pertemuan itu bermula apabila selepas kuliah, saya menyatakan hasrat mencari salah seorang anak cucu almarhum al Habib Syarif Hamzah Al Marzaq yang telah berhijrah dari Tarakan ke Sandakan. Saya juga memberitahu bahawa saya akan Tarakan menjejaki Makam almarhum Habib Syarif Hamzah.

Seorang ahli jemaah mengenali keluarga itu terus menghubungi cucu Habib Kassim memaklumkan hasrat saya.  Syukur, keluarga Habib mengalu-alukan kedatangan saya dan rombongan. Saya juga di bawa menziarahi Makam Ayahanda kepada Habib Kassim yakni Al Habib Syed Omar Ali Bin Syed Yahya Al Marzaq (cicit Habib Syarif Hamzah Al Marzaq).

Saya kongsikan sedikit riwayat hidup Ayahanda Habib Kassim yakni Habib Syed Omar Ali. Al Habib Syed Omar Ali yang lahir di Tanjung Palas, Bulungan adalah seorang Ulama’, tokoh penyebar Islam yang pernah berkhidmat kepada dua kesultanan iaitu Kesultanan Bulungan – Tidung ketika pemerintahan Seri Paduka Maulana Muhammad Kassim Aldin dan Kesultanan Sulu.

Di Bulungan, Al Habib Syed Omar Ali diangkat menjadi Pegawai Kanan Seri Paduka Sultan dan ketua kampong Peningki, Tarakan. Setelah berlakunya kudeta terhadap Kerajaan Bulungan tahun 1924M, Al Habib Syed Omar Ali berhijrah dan berdakwah ke Sulu. Usaha dakwah beliau telah mendapat perhatian Sultan Sulu. 2 tahun kemudian, Seri Paduka Sultan Muhammad Jamalul Kiram telah memberikan penghargaan atas jasa murni beliau dan memberikan mandat sebagai tokoh agama supaya meneruskan penyebaran ilmu akidah ke seluruh wilayah di bawah takluk jajahan Sultan.

Tahun 1931M, Al Habib Syed Omar Ali berhijrah ke Sandakan atas titah perintah Sultan Sulu atas maksud menyebarkan dakwah. Tanggal 17 Januari 1966M, Al Habib Syed Omar Ali menghembuskan nafasnya terakhir dan jenazah Ulama’ ini dimakamkan di Kampung Bokara, Sandakan. Habib meninggalkan 17 orang anak dari banyak isteri.

Syukur kepada Allah, Allah ketemukan saya dengan piut beliau yang berada di Sandakan sebelum menziarahi makam moyangnya nanti di Kalimantan.

KE TARAKAN

Pada awalnya, saya merancang ke Tarakan 2hb Januari 2018. Ini kerana pada akhir tahun, keadaan cuaca agak kurang baik dan tiada feri terus ke Tarakan dari Tawau hingga hujung tahun. Penerbangan Tawau ke Tarakan juga ditangguhkan buat sementara. Oleh itu, pilihan yang ada hanyalah naik feri ke Nunukan, dan dari nunukan pandai-pandai la cari bot ke Tarakan.

Selasa malam Rabu, saya menghadiri jemputan ceramah di majlis sambutan maulid di Lahad Datu. Kebetulan, ada sahabat dari Tawau turut menghadiri. Sebaik habis majlis, saya langsung menumpang mereka balik ke Tawau dengan harapan dapat masuk Nunukan keesokan harinya.

Akhirnya, 27 Disemberi 2017 (Rabu), saya memulakan permusafiran. Lalu bermula perjalanan dari Tawau ke Nunukan (1 Jam 15 minit) menaiki feri. Tiba di Nunukan, terpaksa menaiki bot laju kecil Pulau Tarakan yang ambil masa 2 jam 30 minit. Sepatutnya bot yang besar, tetapi dek kerana bot besar sudah digunakan untuk mengangkut jemaah Umrah, maka tinggal bot yang kecil sahaja atau boleh dipanggil bot darurat. Ombak memang boleh tahan kuat. Bohong la tidak gementar apatahlagi baru-baru ini ada bot karam dan mengakibatkan banyak kematian.

Tiba-tiba teringat Hizb Bahr, suatu wirid yang di susun oleh Syaikh Abu Hassan Ad Syadzili ketika berada di lautan. Kerana disusun di laut, hizib itu di nama kan Al Bahr (laut). Sepanjang atas bot, saya mengulangi bacaan wirid  tersebut. Hati kecil berdoa agar perjalanan ini barakah dan selamat.

TIBA DI TARAKAN

Malam hanya berehat sebelum bergerak ke Makam Al Habib Syarif Hamzah Al Marzaq di Kampung Enam, kira 20minit dari tempat penginapan saya.  Sebelum saya melanjutkan penceritaan, suka saya berkongsi sejarah ringkas Wali Allah ini.

Wali Allah yang besar ini bernama Al Arif Bilah Al Habib Al Syarif Hamzah bin Umar bin Muhammd Al Marzaq, leluhur alawyiyin keturunan Rasulullah  dari jalur Sayyiduna Husein r.anhu.

Syarif Hamzah (1643-1699M) adalah pendakwah yang berasal dari Hadramaut, Yaman Selatan dan adalah anak kepada Sayyid Umar Bin Muhammad Al Marzaq. Sebagimana keturunan Rasulullah yang tersebar luas kerana dakwah, Syarif Hamzah dan saudaranya tidak terkecuali. Beliau berhijrah ke Nusantara  bersama dua orang lagi saudaranya iaitu Syarif Pangeran Al Marzaq dan Syarif Muda Al Marzaq. Dalam perjalanan dakwah tiga saudara ini, mereka telah terpisah.

Syarif Hamzah Al Marzaq banyak menetap di Pulau Tarakan dan telah membangunkan sebuah pesantren. Ketika hidupnya, Habib menginfaqkan dirinya dalam dakwah dan menyeru manusia kepada Tauhid. Di zamannya, beliau telah melihat tiada syariat Islam, maksiat, judi, sabung ayam, minuman keras, pemujaan berhala dan banyak kejahatan bermaharajalela.

Kemana beliau pergi, Syarif Hamzah akan membawa al-Quran, keris, dan tongkat. Hingga sekarang , tiga barang pusaka tersebut masih tersimpan rapi di rumah ahli waris, anak dari keturunan Haji Omar bin Yahya  Al Marzaq di Sandakan, Sabah.

Sebahagian orang tidak menyukai usaha dakwah beliau, akhirnya mereka merancang dan memutuskan untuk membunuh Ulama bertaraf Wali Allah ini.

Suatu hari, Jam 3pagi subuh, telah datang sekelompok manusia ke pondok beliau dan menyerang Syarif Hamzah. Syarif Hamzah telah dilarikan dari rumahnya, diletakkan di atas batang kayu lalu diadakan upacara potong kepala. Maka bercerai lah kepala dari badan Syarif Hamzah. Jasadnya dilarutkan atas air kepala dan terus dibawa ke sesayap bulungan. Jasad beliau dihanyutkan di Sel Pamusian tidak jauh dari pondok, tempat pengajian beliau. Betapa besar pengorbanan Syarif Hamzah, jauh datang berhijrah menyebarkan Islam, dibunuh pula penuh menyayat hati.

Siang hari esoknya, seorang pencari kayu berbangsa Tidung tatkala keluar dari hutan, terkejut menemukan jasad manusia tanpa kepala yang hanyut di sebuah batang kayu mengikuti pasang surut air Sel Pamusian. Pencari kayu itu kemudiannya mengebumikan jasad tersebut dan meletakkan kayu merah sebagai nisannya.

Malam harinya, salah seorang murid Syarif Hamzah telah bermimpi Gurunya dan dalam mimpi itu, Gurunya telah berpesan agar mencari jasadnya dan menyatukan kembali kepala dan badan. Sesuai dengan ilmu dan beberapa petunjuk dari orang kampung, muridnya di bawa ke sesayap Bulungan. Sepanjang pencarian, hujan turun tiada henti. Diceritakan, telah berlaku perjanjian yakni orang tersebut meminta ganti rugi sebagai pertukaran kepala Habib Syarif Hamzah. Lantaran cinta seorang murid akan gurunya, beliau telah mengusahan memberi ‘sejumlah’ kepada sekelompok orang tersebut dan dengan Izin Allah, orang tersebut bersetuju memberi kepala Syarif Hamzah kepada muridnya dan murid tersebut pulang ke Tarakan bersama kelompok orang yang telah membunuh gurunya.

Allah Taala telah menzahirkan karamah dan kemuliaan Habib Syarif Hamzah, ketika kepala beliau mahu disatukan dengan jasad yang di dalam lubang, kepala beliau yang berada di tangan murid terus ‘meloncat pergi’ sendiri ke jasad tanpa sedikitpun kesan goresan dan mata Syarif Hamzah terus tertutup yang sebelum ini terbuka seperti orang hidup. Sepatutnya kepala Syarif Hamzah dibakar dalam suatu acara ritual, akan tetapi dengan kuasa Allah, apabila tiba saat ritual, hujan turun berterusan dengan lebatnya. Apabila mahu dibakar lagi, hujan turun lagi tiada henti-henti hingga ritual itu bertangguh dilaksanakan. Apabila datang murid Habib Syarif Hamzah meminta kepala Gurunya dan sedia menyediakan ganti rugi, mereka memberikan kepala dan acara ritual itu tidak lagi dilaksanakan.

Jasadnya tidak rosak dan mengeluarkan aroma harum demikian juga kepala yang terpisah itu. Kejadian ini telah dipersaksikan ramai orang termasuk orang yang telah membunuh beliau. Orang tersebut akhirnya membenarkan ajaran Syarif Hamzah, dan melafazkan syahadah kemudian berguru dengan anak murid habib. Dakwah tauhid diteruskan oleh murid habib hingga dia meninggal dunia.

Habib dimakamkan di Kampung Enam Sei Pamusian, Kecamatan Tarakan Timur bersebelahan langsung dengan Rumah Balai Adat Tidung, Kota Tarakan. Setiap hari diziarahi oleh ramai orang dari warga keturunan cina, penduduk Tarakan, Bulungan, Malinau, Nunukan, dan Sebatik termasuk juga dari luar iaitu dari Pulau Jawa, Sumatera, Sulawesi, Kalimantan Selatan, Tawau, Sandakan, Brunei hingga Filipina. Setiap tahun juga, akan ada tamu dari Hadramaut, Yaman Selatan.

Berhubung soal mimpi muridnya dan kisah kepala Habib melompat ke Jasadnya, saya serahkan kepada para pembaca. Saya hanya menyampaikan apa yang dikisahkan kerana ia sebahagian kisah sejarah yang saya perolehi dan kisah itu jika digugurkan, maka tidak sempurna sebuah kisah bagaimana penyatuan jasad dan kepala Habib Syarif Hamzah. Apa yang berlaku adalah karamah yakni perkara yang mencarik adat yang berlaku kepada Kekasih Allah. Murid, mimpi, jasad sendiri adalah hanya asbab. Al Musabib (penentu mutlak adalah Allah jua).

ZIARAH MAKAM AL ARIF BILLAH AL HABIB SYARIF HAMZAH AL MARZAQ

Lebih kurang jam 11 pagi, saya tiba di Makam Syarif Hamzah. Kedatangan saya disambut oleh piut dan juga penjaga Makam Habib Hamzah Al Marzaq yang bernama Syed Salim. Kami berbual sambil mengenakan teh. Rumahnya hanya bersebelahan makam. Saya masih ingat di awal perkenalan, Sayyid Salim atau lebih mesra dipanggil Pak Habib bertanya kepada saya,

“Anak datang dari mana?”,  soal Pak Habib

“Dari Malaysia Pak Habib”, jawab saya.

“Saya ini sedang menunggu orang dari Malaysia juga, sepupu saya di Sandakan ada maklumkan yang ada orang dari Kuala Lumpur mahu ziarah Makam”, terang Pak Habib

“Siapa orang itu Pak Habib”, Tanya saya.

“Katanya A…Sunan, begitu la”, jawab Pak Habib.

“Angah Sunan ke Pak Habib?”, teka saya

“Ye, Angah Sunan namanya”, jawab pak Habib

“Saya la empunya nama itu Pak Habib”, jawab saya dengan agak malu

“Allah”, terus habib memeluk saya.

Saya mohon ziarah Makam dan Alhamdulillah kerinduan terubat. Rindu yang lahir walau tanpa pertemuan. Al fatihah

Jika ada yang bertanya Kenapa saya menziarahi Makam makam mereka? Berbaloikan dengan belanja?

Sahabat sekalian, saya menjawab seperti mana jawapan Guru saya,

Saya lebih senang menziarahi maqam kekasih Allah dan para syuhada, walaupun hanya pusara, tetapi ia mengingatkan saya akan kematian, kerana ia mengingatkan saya bahawa hidup adalah perjuangan kerana saya dapat melihat, jiwa mereka ada kuasa cinta yang hebat sehingga mereka diCintai oleh TuhanNya lantaran Kebenarannya cinta.

Saya ziarah maqam Aulia, kerana pada maqam mereka ada cinta lantaran Cinta Allah pada mereka seluruh tempat persemadian mereka diCintai Allah…Cinta tiada mengalami kematian ia tetap hidup dan terus hidup dan akan melimpah kepada para pencintanya.

Saya berziarah kerana sebuah cinta mengambil semangat mereka agar saya dapat mengikut mereka dalam mujahadah. Saya mengangkat tangan disisi maqam mereka bukan meminta kuasa dari mereka tapi memohon kepada Allah agar saya juga diCintai Allah sebagaimana mereka diCintai Allah.

KELUARGA HABIB HAMZAH AL MARZAQ

Syarif Hamzah bin Umar Al Marzaq berkahwin dengan seorang pribumi mualaf yang memeluk agama Islam dan memperolehi seorang anak bernama Syarif Abdullah. Syarif Abdullah dalam berdakwah sering keluar dari Kalimantan  sehingga sekarang tidak diketahui keberadaanya.

Syarif Abdullah berkahwin dengan seorang perempuan mualaf dan hasil perkahwinan itu melahirkan dua orang anak , iaitu Syarif Yahya dan Syarifah Undak.

Syarif Yahya mempunyai tig aorang anak iaitu Syarif Hasan, Syarif Ba’sir dan Sayyid Omar Ali Yahya Al Marzaq. Syarif Hasan bin Syarif Yahya Al Marzaq meninggalkan Kalimantan dan dikhabarkan menyebarkan agama Islam di Goa, Sulawesi Selatan.

Syarif Ba’sir Al Marzaq menjadi Ulama’ besar di Kalimantan Utara dan sering berdakwah di luar Kalimantan namun akhirnya kembali ke Kota Tarakan. Syarif Ba’sir Al Marzaq mempunyai 13 orang anak. Carta salasilah keluarga adalah sepert berikut:

PULANG KE TAWAU

Lantara beberapa urusan di Sabah yang masih tergantung, hari Jumaat pagi saya sudah berangkat pulang ke Tawau. Dari Pulau Tarakan saya menuju ke Nunukan dan dari Nunukan masuk ke Jeti Tawau. Jika tidak, kemungkinan besar saya akan tinggal beberapa hari lagi apatahlagi beberapa minit sebelum berangkat, dikhabarkan kepada saya, di Pulau Tarakan itu juga, meninggalkan banyak sejarah Pemerintahan Kesultanan Islam Bulungan. Peristiwa kudetanya juga sangat menyayat hati hingga ramai kerabat Raja terbunuh dan berlaku penghijrahan rakyat ke Tawau, Sabah.  Sayang sekali !

Insya Allah saya datang lagi dan dari Tarakan kelak, akan membawa permusafiran hingga Balikpapan, Banjarmasin dan daerah-daerah menarik di Kalimantan.

Sebenarnya ini adalah kali pertama saya ke Seberang (Indonesia) melalui jalan laut. Walaupun, Indonesia adalah rumah kedua saya seperti mana kata teman-teman kerana kekerapan ke sana,  saya hanya menggunakan penerbangan. Mungkin kerana destinasi saya adalah Pulau Jawa.

Oh ya, saya pernah ke Indonesia melalui jalan darat. Dari Kuching, Sarawak saya naik bas masuk ke sempadan hingga ke Pontianak, Kalimantan Barat. Tahun 2012 barangkali.  Banyak kisah menarik di sana terutama kisah Pontianak. Insya Allah lain masa, kita bersua.

Saya tutup tulisan ini dengan pantun,

Dari Tawau ke Tarakan,

Menjejaki keluarga Al Marzaq,

Nikmat berjalan lahir perkongsian,

Moga pembaca mendapat manfaat.

Sorry ler T dan Q tak sepadan. Hanya itu diperjalankan. Sekian

Angah Sunan, LFO

Nota Editor: Setiap klik pada setiap iklan dalam instant article akan membantu kelangsungan kami untuk kekal relevan menulis di internet. Terima kasih.


Vladimir Lenin: Pengasas Kesatuan Soviet

Bila kita berbicara tentang Vladimir Lenin, pasti kita akan teringat kepada peristiwa Revolusi Oktober, Perang Saudara Rusia dan penubuhan Kesatuan Soviet Union. Dalam semua peristiwa ini, Lenin merupakan tokoh utama dan maka tidak hairanlah mereka menggelarnya bapa Soviet Union. Siapa sebenarnya Lenin dan bagaimana lelaki ini mempengaruhi peristiwa dunia untuk tahun-tahun mendatang?

Lahir di bandar Simbirsk pada 10 April 1870, beliau merupakan anak ketiga dari enam adik-beradik. Semasa kecil, Lenin amat rapat dengan ibu bapa dan adik-beradiknya di mana mereka mempunyai latar belakang pendidikan yang baik. Beliau mengambil nama Lenin sebagai nama barunya semasa menjalankan gerak kerja parti komunis. Nama ini dikatakan diambil dari nama Sungai Lena, Rusia. Beliau berbuat demikian untuk menyukarkan pihak berkuasa menjejaki dan menahannya. Dan ini bukanlah perkara asing kerana tokoh-tokoh Bolshevik lain seperti Leon Trotsky dan Joseph Stalin turut melakukan tindakan sama.

Sekolah membentuk pemikiran Lenin kerana di sinilah, ibu bapanya menggalakkan mereka meminati ilmu. Ini mendorong Lenin sebagai pembaca tegar di mana beliau mendapat tempat pertama di sekolah menengah dan meminati bahasa Latin dan Yunani. Namun tidak semuanya indah pada zaman kanak-kanak Lenin. Ini kerana pada ketika itu, bapanya yang berkhidmat sebagai pemeriksa sekolah dipaksa bersara awal oleh kerajaan Tsar atas alasan bimbang akan pengaruh sekolah terhadap masyarakat Rusia. Namun pukulan hebat pada keluarganya ialah penahanan abangnya, Alexander Ulyanov yang kemudian dihukum mati atas kesalahan cubaan bunuh Tsar Alexander III. Dengan bapanya sudah tiada, Lenin mengambil alih tanggungjawab ketua keluarga. Penglibatan Alexander bukanlah pengliabatan terakhir keluarga Lenin dalam bidang politik kerana bila Revolusi Oktober tercetus, kebanyakan mereka terlibat sama ada secara langsung atau tidak langsung termasuk Lenin.

Pada tahun 1887, tahun sama abangnya dihukum mati, Lenin mendaftarkan diri di Universiti Kazan tetapi tidak bertahan lama berikutan dibuang atas penglibatannya dalam satu demonstrasi pelajar. Lenin dibuang daerah ke Kokushkino bersama kakaknya, Anna di mana di situ, beliau mendalami sastera radikal dan fahaman komunisme yang dibawa ahli falsafah Jerman, Karl Marx. Dan ini mendorongnya menjadi seorang Marxist pada tahun 1889. Selepas menamatkan pengajiannya dalam bidang undang-undang, Lenin berpindah ke Samara dan kebanyakan pelanggan yang menggunakan khidmatnya ialah petani dan orang kampung. Kesusahan mereka dalam menghadapi sistem perundangan yang dianggap bias menambah lagi keyakinannya terhadap Marxisme.

Pada tahun 1890-an, Lenin meninggalkan Samara dan berhijrah ke bandar St. Petersburg. Di sinilah, beliau meningkatkan lagi penglibatannya dalam politik termasuk bergaul dengan individu-individu yang berkongsi fahaman Marxisme. Namun kegiatan mereka disedari pihak kerajaan dan pada tahun 1895, Lenin dibuang negeri ke Siberia bersama tunang merangkap bakal isterinya, Nadhezda Krupskaya selama tiga tahun. Selepas bebas dari hukuman dan singgah seketika di Munich, Jerman, beliau kembali ke St. Petersburg dan mengukuhkan kepimpinannya dalam pergerakan revolusi. Pada tahun 1903, pada kongres kedua Parti Buruh Sosial Demokratik Rusia, Lenin mahukan satu jawatankuasa kepimpinan parti yang berkesan bagi mengetuai unit-unit dan ahli-ahli mereka. Di sinilah, Lenin melaungkan, “Berikan kami organisasi revolusi dan kami akan menterbalikkan Rusia!”

Dan itu menjadi kenyataan apabila Rusia terjebak dalam Perang Rusia-Jepun 1904. Pada perang tersebut, Jepun berjaya mengalahkan Rusia yang dianggap kuasa besar dunia ketika itu, sekaligus memberi pukulan hebat kepada masyarakat Rusia. Kekalahan ini bukan saja memberi kesan dari segi moral tetapi juga dari segi kewangan negara. Dan ini mendorong rakyat Rusia bangkit dan menuntut reformasi dalam negara mereka. Situasi menjadi lebih kritikal apabila pengawal-pengawal keselamatan menembak mati sekumpulan pekerja yang tidak bersenjata ketika mereka mahu menyerahkan petisyen kepada Tsar Nicholas II. Akibatnya, ia menjadi pencetus Revolusi Rusia 1905 dan memaksa baginda menawarkan konsesi politik untuk meredakan sentimen rakyat ketika itu termasuk penubuhan Parlimen Rusia, Duma.

Lenin masih tidak berpuas hati dengan reformasi yang dilaksanakan Tsar Nicholas II. Ini ditambah pula dengan kemunculan kumpulan pesaing dalam parti iaitu Menshevik dipimpin Julius Martov. Martov tidak setuju dengan rancangan pentadbiran diketuai golongan pekerja kerana menurutnya, ia sebenarnya membuka jalan kepada tirani dan sistem diktator. Beliau sebaliknya mencadangkan sekiranya mereka berjaya, sistem pentadbiran diketuai kelompok borjuis, satu kelompok yang tidak dipercayai Lenin. Perebutan kuasa antara Lenin dan Martov berterusan sehinggalah kongres parti seterusnya di Prague pada tahun 1912 di mana beliau memisahkan parti secara formal untuk membentuk satu entiti politik baru berasingan.

Apabila Perang Dunia Pertama (WWI) tercetus, kebanyakan parti politik Rusia menyokong kecuali Lenin. Lenin dengan tepat meramalkan situasi perang tidak akan memihak kepada Rusia dan ia akan membawa kepada kejatuhan Tsar Nicholas II. Dalam tempoh tersebut, Lenin kembali duduk dalam buangan di Switzerland dan menulis buku Imperialism, The Highest State of Capitalism (1916). Dalam buku tersebut, Lenin menyifatkan perang sebagai hasil daripada kapitalisme antarabangsa.  Semasa tempoh ini juga, Jerman dalam diam memberi bantuan kewangan kepada partinya.

Pada tahun 1917, seperti yang diramalkan, Tsar Nicholas II digulingkan dan kerajaan sementara ditubuhkan untuk mengisi vakum sistem pemerintahan ketika itu. Menyedari peluang untuknya berkuasa terbuka luas, Lenin mengecam kerajaan sementara pimpinan Georgy Lvov kerana kebanyakan pemimpinnya ialah kelompok borjuis dari parti-parti liberal. Beliau sebaliknya mahukan kerajaan Soviet yang diperintah secara langsung oleh tentera, petani dan pekerja. Ini mengakibatkan berlakunya Revolusi Oktober pada akhir tahun 1917 di mana Lenin dan rakan-rakan seperjuangannya melancarkan rampasan kuasa dan terjebak dalam kancah perang saudara selama tiga tahun. Bukan mudah bagi kelompok Bolshevik untuk menang kerana kelompok anti-Soviet diketuai bekas jeneral dan laksamana rejim terdahulu dan mendapat bantuan dari pihak Bersekutu dari segi kewangan dan tentera.

Lenin yang berang dengan penentangan mereka melancarkan kempen Red Terror di mana kempen tersebut mensasarkan mana-mana individu yang dianggap menyokong kelompok anti-Soviet dalam kalangan orang awam. Kempen tersebut menjadikannya digeruni tetapi ia turut mengundang kepada permasalahan lain. Pada 30 Ogos 1918, Lenin terselamat daripada cubaan bunuh oleh seorang ahli parti Sosial Revolusi, Fanya Kaplan di mana beliau cedera parah ditembak. Walaupun beliau berjaya pulih dan statusnya dalam kalangan ahli parti semakin besar, kesihatannya tidak baik seperti sebelumnya. Akibat daripada tindakan Kaplan, kelompok Bolshevik memperhebatkan kempen ke atas musuh-musuh mereka termasuk kelompok sosial demokrat.

Pada tahun 1920, perang saudara Rusia berakhir dan ini membuka jalan kepada penubuhan Kesatuan Soviet pada tahun 1922. Pada hari pertama beliau berkuasa, Lenin memansuhkan pemilikan tanah persendirian dan memulakan rundingan gencatan senjata dengan Jerman. Rusia sedia menyerahkan sebahagian wilayah Finland, Ukraine dan negara-negara Baltik sebagai pertukaran kepada keamanan tetapi rundingan tersebut dibatalkan selepas Jerman menyerah kalah pada 1918. Wilayah-wilayah ini kemudiannya menjadi sebahagian daripada Kesatuan Soviet. Lenin turut melaksanakan dasar pengasingan atas alasan ia akan bebas dari sebarang bentuk konflik status dan perang antarabangsa. Tetapi utopia yang diidamkan berdasarkan Marxisme tidak berlaku sama sekali.

Sebaliknya, apabila Rusia mengalami masalah kebuluran pada tahun 1921 yang membawa kepada kematian lima juta orang, ketidakpuasan hati rakyat menggelegak dan rejim Lenin berhadapan masalah sama yang digunakannya untuk berada di tampuk kekuasaan. Kebanyakan pemberontakan ini ditamatkan dengan ganas oleh Tentera Merah (Red Army). Ini ditambah dengan mogok yang berleluasa di seluruh negara menjadi ancaman kepada kestabilan kerajaan yang ditadbirnya. Untuk mengurangkan ketegangan, Lenin melancarkan Dasar Ekonomi Baru yang membenarkan petani menjual gandum mereka di pasaran terbuka, memperkenalkan semula sistem gaji dan membenarkan kewujudan beberapa entiti swasta di negara tersebut. Kebanyakan penulis biografi Lenin berpandangan dasar yang diperkenalkan ini merupakan sumbangan terbesar beliau kepada Kesatuan Soviet dan sekiranya ia tidak dilaksanakan, kerajaan pimpinannya boleh saja digulingkan dan rejim asal akan kembali berkuasa.

Lenin turut berusaha mengukuhkan ekonomi Rusia melalui perdagangan luar dengan mengadakan beberapa perjanjian dagangan dengan Great Britain dan Jerman. Motif di sebalik perjanjian-perjanjian ini ialah ia sebenarnya mengapi-apikan kerenggangan dalam kalangan kuasa-kuasa Barat dan mempercepatkan kejatuhan mereka. Lenin juga cuba menyewakan kawasan lapangan minyak di Kamchatka, Vladivostok kepada sebuah syarikat Amerika. Selain didorong atas dasar dendam, Lenin berbuat demikian untuk menambah ketegangan antara Amerika Syarikat dengan Jepun yang mahukan Kamchatka sebagai sebahagian daripada empayar mereka yang semakin berkembang.

Pada Mei 1922, Lenin diserang strok buat kali pertama, sekaligus mengakibatkan kehilangan sementara keupayaan bercakap dan lumpuh pada sebelah kanan. Ini disusuli pula dengan serangan strok kali kedua pada Disember tahun yang sama. Dengan keadaan kesihatannya yang semakin merosot, Lenin mula memikirkan bagaimana kerajaan Kesatuan Soviet ini ditadbir pasca-pemergian beliau.

Di sebalik kesukaran ini, Lenin terus aktif mengikuti perkembangan politik Soviet dengan mengarahkan kepimpinan Parti Revolusi Sosialis dihukum bunuh atas kesalahan konspirasi terhadap kerajaannya pada 1922. Mereka ini tidak dihukum bunuh tetapi dipenjarakan untuk tempoh lama sebelum dibunuh semasa era penghapusan kepimpinan Stalin. Lenin turut menyokong tindakan membuang ahli Menshevik dari semua institusi dan syarikat negara serta memenjarakan mereka di kem-kem tahanan. Beliau turut menyuarakan ketidakpuasan hati terhadap sistem birokratik era Tsar yang memerlukan ia diganti dengan satu sistem baru. Pada masa sama, Lenin turut sedar kerajaan dan dasar yang dilaksanakan sudah lari dari tujuan asalnya. Pada tahun 1923, Lenin mengeluarkan kenyataan kesal berkenaan kuasa diktator yang mendominasi kerajaan ketika itu. Dalam kenyataan tersebut, beliau turut menyuarakan rasa tidak puas hati terhadap Stalin dan mahukan beliau dipecat daripada jawatannya sebagai setiausaha agung parti.

Pada tahun yang sama, Lenin sekali lagi diserang strok di mana beliau hilang upaya untuk bercakap, sekaligus menamatkan karier politiknya. 10 bulan selepas itu, pada 21 Januari 1924, Lenin diserang strok buat kali keempat dan meninggal dunia di sebuah kampung bernama Gorki Leninskye. Sebagai tanda penghormatan, kerajaan Soviet mengawet mayatnya dan menempatkannya di Red Square untuk tatapan penziarah. Kuburnya dipamerkan di Red Square sejak itu kecuali untuk tempoh empat tahun Perang Dunia Kedua (WWII) di mana Stalin mengarahkan mayatnya dipindahkan ke Siberia untuk tujuan keselamatan. Bagi Stalin, hasrat Lenin untuk melihatnya pergi tidak kesampaian. Ini kerana selepas berjaya mengetepikan pesaing-pesaingnya, Stalin menjadi diktator Kesatuan Soviet yang baru pada tahun 1924.

SUMBER

1. Greenspan, Jesse. (2014). History. 9 Things You May Not Know About Vladimir Lenin. http://www.history.com/news/9-things-you-may-not-know-about-vladimir-lenin

2. History.com. Vladimir Lenin. http://www.history.com/topics/vladimir-lenin

3. History.com. This Day In History. Vladimir Lenin shot. http://www.history.com/this-day-in-history/vladimir-lenin-shot


Tokoh Disebalik Nama Jalan Mentol Di Johor

Jika kita melihat peta moden negeri Johor, kita akan perasan terdapat dua batang jalan di dua daerah berbeza di negeri Johor yang dinamakan JALAN MENTOL. Sebatang jalan di Segamat dan sebatang jalan lagi di Tangkak. Persoalannya, siapakah Mentol ini? Nama tersebut bukan merujuk kepada mentol, sebuah perkakas elektrik, tetapi nama tersebut merujuk kepada nama seseorang tokoh.

Mengapa tokoh yang bernama Mentol tersebut begitu berpengaruh di negeri Johor sehingga terdapat dua batang jalan di dua buah daerah berbeza yang dinamakan sempena namanya? Artikel ini akan menghuraikan serba sedikit mengenai sosok peribadi tokoh tersebut.

Mentol bin Hj. Ahmad merupakan seorang Pegawai Daerah di beberapa buah daerah di negeri Johor sekitar awal abad ke-20. Penulis akan membahaskan dahulu mengenai susurgalur dirinya. Mentol bin Hj. Ahmad merupakan anak kelahiran daerah Muar yang juga merupakan salah seorang piut (generasi keempat) kepada Daeng Pabitah. Siapa pula Daeng Pabitah ini?

Menurut catatan salasilah tulisan Allahyarham Abdul Majid bin Orang Kaya Sidek (seorang lagi piut Daeng Pabitah) yang siap ditulis pada tahun 1930 di Bandar Maharani, Muar, dan juga catatan salasilah yang disusun semula oleh Jeneral Othman bin Dato’ Ismail Bachok yang juga merupakan salah seorang waris, Daeng Pabitah merupakan seorang Ahli Majlis Diraja Bugis yang membuka suatu penempatan di wilayah Padang (Muar) bersama-sama Orang Kaya Aris, seorang tokoh Bugis yang berketurunan Raja Chempa, sekitar akhir abad ke-18. Jika kita pernah membaca atau mendengar tentang sejarah lisan tempatan Muar, kita pasti pernah terbaca atau mendengar mengenai kisah Lembing Awang Pulang ke Dayang. Kisah tersebut dikatakan berlaku pada zaman pentadbiran Orang Kaya Aris dan Daeng Pabitah di wilayah Padang.

Berbicara berkenaan waris-waris Daeng Pabitah, antara tokoh-tokoh Johor dan negara yang merupakan warisnya ialah seperti Tun Dr. Ismail bin Dato’ Abdul Rahman, Mantan Timbalan Perdana Menteri Malaysia yang kedua. Keluarga Allahyarham Tun Dr. Ismail diceritakan begitu rapat dengan keluarga Mentol. Ini kerana hubungan kekeluargaan antara Mentol dengan datuk kepada Tun Dr. Ismail iaitu Orang Kaya Muhammad Yassin adalah dua pupu. Selain itu, Mentol juga mempunyai hubungan pertalian darah persaudaraan dengan dua orang mantan Menteri Besar Johor iaitu Tan Sri Othman Saat (MB Johor ke-11) dan Tan Sri Abdul Ghani Othman (MB Johor ke-14). Mereka semua berkongsi nenek moyang yang sama iaitu Daeng Pabitah.

Berbalik kepada perihal Mentol bin Hj. Ahmad, menurut rekod perkhidmatannya yang penulis peroleh daripada Arkib Negara cawangan Johor Bahru, beliau dilahirkan pada tahun 1863. Johor ketika tahun tersebut baharu sahaja setahun di bawah pentadbiran Temenggung Daeng Abu Bakar. Mentol memulakan perkhidmatan dalam kerajaan negeri Johor pada tahun 1892 sebagai seorang kerani di bahagian timbangan di Pejabat Kastam Muar. Kemudiannya, pada tahun 1902, beliau berkhidmat sebagai kerani di Jabatan Kastam, Parit Jawa, Muar.

Selepas itu, bermula pada tanggal 14 Feb 1903, beliau dilantik sebagai Pegawai Daerah Chohong. Pada tanggal 22 Mei 1907, beliau dilantik pula sebagai Pegawai Daerah Segamat yang ketiga. Sebenarnya, Segamat dan Chohong dahulu merupakan sebahagian daripada daerah besar Muar. Segamat dipisahkan dengan daerah Muar menjadi suatu daerah sendiri pada tahun 1910, tetapi perlantikan Pegawai Daerah Segamat yang pertama berlaku pada tahun 1895 lagi. Apabila Segamat menjadi suatu daerah yang terasing daripada Muar bermula pada tahun 1910, maka Mentol dianggap sebagai Pegawai Daerah Segamat yang pertama sehingga tahun 1914 apabila beliau dipindahkan menjadi Pegawai Daerah Kukup pada 5 Ogos 1914.

Mentol mula dinaikkan pangkat kepada pegawai kerajaan Kelas Keempat dan dilantik sebagai sebagai Majistret Kedua pada 1 Januari 1915. Pada 15 Oktober 1916, beliau dipindahkan semula sebagai Pegawai Daerah Chohong buat kali kedua. Beliau seterusnya dinaikkan pangkat ke Kelas Ketiga pada tahun 1921 sebelum dilantik sebagai Pemangku Pegawai Daerah Segamat pada 1 Mac 1923 dan Pegawai Daerah Kota Tinggi pada 1 Ogos 1924. Rekod perkhidmatannya dalam buku tersebut terhenti setakat tahun 1924. Jika dikira umurnya daripada tahun kelahirannya, maka pada tahun 1924, beliau telahpun berusia 61 tahun.

Setakat ini, tidak diketahui tarikh kematian Mentol, tetapi dipercayai beliau meninggal dunia sekitar tahun 1940-an dan dikebumikan di Perkuburan Islam Kg. Lubok Batu, Segamat. Pejabatnya ketika beliau berkhidmat sebagai Pegawai Daerah Segamat pada masa kini terletak di tapak arked MARA di Segamat. Dipercayai kediamannya dahulu terletak di seberang Sungai Segamat.

Berbincang mengenai jasa dan sumbangan Mentol bin Hj. Ahmad, beliau adalah antara tokoh yang bersama-sama Residen Muar ketika itu iaitu Engku Sulaiman Daud dalam membangunkan Pengkalan Esah di Segamat. Beliau juga sanggup menjual tanahnya di tebing Sungai Segamat untuk membina jambatan Segamat yang pertama bagi memajukan jalan perhubungan di Segamat. Ketika beliau berkhidmat sebagai Pegawai Daerah Kota Tinggi pada tahun 1923, beliau telah membawa masuk para pekerja Jawa, Bugis dan Cina bagi memajukan sektor pertanian di Kota Tinggi.

Atas jasa-jasa Mentol tersebut, dua batang jalan di dua buah daerah di negeri Johor yang pernah ditadbirnya ketika berkhidmat sebagai Pegawai Daerah di kedua-dua buah daerah tersebut dinamakan sempena namanya. Dalam rekod perkhidmatannya, dicatatkan bahawa beliau pernah dianugerahkan darjah kebesaran Setia Mahkota Johor (S.M.J).

Segala maklumat di atas dirujuk daripada:

– Catatan “Salasilah Daeng Ahmad (Wak Minah) dan Pabitah, Titisan Darah Keturunan dari Raja Chempa,” karangan Alhakir Abdul Majid bin Orang Kaya Sidek, pada tahun 1930 di Bandar Maharani, Muar, dan catatan oleh Othman bin Ibrahim (Jeneral Otto) pada tahun 1981. Kedua-dua catatan salasilah tersebut dalam simpanan Jalaluddin bin Jaffar, generasi ketujuh Daeng Pabitah.

– Buku “State of Johore: Records of Service and Leave of Malay Officers, January 1925” di Arkib Johor Bahru.

– Kajian oleh Aisyamuddin Abdul Latip, pengkaji, aktivis sejarah dan penulis sejarah Segamat.

– Buku catatan rekod Pegawai Daerah Segamat tulisan Cikgu Haji Jiman bin Abdul Ghani, dari Kg. Lubok Peradong, Segamat.

– Maklumat daripada ahli-ahli keluarga waris tujuh daripada sembilan orang anak kandung Mentol bin Hj. Ahmad iaitu Nyom binti Mentol, Omar bin Mentol, Esa bin Mentol, Puteh binti Mentol, Hamidah binti Mentol, Mas binti Mentol dan Endon (Embi) binti Mentol. Penulis sendiri (Hafiz al-Kalanji) adalah piut (generasi keempat) Mentol bin Hj. Ahmad.


Beruang Yang Melahirkan Keturunan Orang Korea

Ada satu mitos Korea tentang cara dunia dan manusia dicipta. Dewa Hwan Ung, iaitu anak kepada Dewa Hwan In meminta kebenaran ayahnya untuk tinggal di bumi. Dewa Hwan In sediakan satu mahligai di puncak Gunung Taebaek yang sekarangnya dikenali sebagai Gunung Baekdu terletak di bandar suci Sinsee.

Dewa Hwan Ung ditemani 3000 pengiring. Dewa Hwan In turut arahkan angin, awan dan hujan untuk melindungi anaknya Hwan Ung.

Dewa Hwan In ajar para pengiring ilmu kehidupan dan menetapkan peraturan bermastautin di bumi.

Di satu kawasan yang lain pula, terdapat seekor beruang dan harimau yang memohon pada tuhan agar dapat bertukar menjadi manusia.

Ketika memohon, Dewa Hwan Ung berikan sayur bayam atau rumput hijau dan bawang putih kepada beruang dan harimau, lalu menyuruh beruang dan harimau bertapa di dalam gua selama 100 hari.

Permintaan hanya akan tertunai sekiranya beruang dan harimau berjaya melakukannya. Setelah bertapa selama tiga hari, harimau tak dapat bertahan lalu tidak meneruskannya. Cuma tinggal beruang yang bertapa. Pada hari ke-21, beruang bertukar menjadi perempuan cantik yang bernama “Ungnyeo” (gadis beruang).

Kemudian, Ungnyeo teringin nak ada anak, tetapi takde calon suami ketika itu, dia pun memohon pada Dewa Hwan Ung. Dewa Hwan Ung telah menjelmakan dirinya menjadi seorang lelaki dan memperisterikan Ungnyeo. Selepas berkahwin, mereka gembira memperoleh bayi lelaki yang diberi nama Dangun.

Setelah dewasa, Dangun menjadi raja pertama yang membentuk sebuah negara bernama Gojoseon di Semenanjung Korea.

Oleh: Azizul Farhan

KITAB TAMADUN KOREA memuatkan banyak informasi menarik mengenai sejarah dan budaya Korea hingga kini. Boleh beli dengan diskaun sempena Jualan PASCA PBAKL di:


Gagasan Al-Attas: Islamisasi Ilmu

Nama Syed Muhammad Naquib Al Attas (SMNA) mungkin tidak dikenali ramai terutamanya di kalangan anak muda zaman kini. Namun begitu pengaruh beliau sangat besar ke atas negara Malaysia. Beliau telah terlibat di dalam pembentukan dasar-dasar negara bangsa Malaysia sejak ia merdeka lagi seperti mempengaruhi pembentukan Dasar Kebudayaan Negara 1970.

Beliau juga terlibat di dalam pembentukan universiti-universiti Malaysia sama ada secara langsung ataupun tidak langsung seperti UKM, UIAM, ISTAC, dan CASIS. Sebagai seorang pemikir ulung abad ini, beliau memperjuangkan satu gagasan yang dikenali sebagai Gagasan Islamisasi Ilmu-ilmu Semasa.

Gagasan Islamisasi Ilmu-ilmu Semasa atau Gagasan Islamisasi Ilmu ini merupakan sebuah gagasan yang bermula pada awal abad ke 20 dan sejak itu ia mula mendapat momentum dan diperbincangkan serta diperkemaskan oleh ramai pemikir. Oleh itu satu sejarah ringkas akan gagasan ini akan cuba disampaikan dan untuk dilihat ke mana hala tuju gagasan ulung ini.

Gagasan Islamisasi mula diperkenalkan oleh Muhammad Iqbal, seorang pemikir Islam moden, di mana beliau telah menganjurkan cendekiawan Islam untuk mengIslamkan ilmu. Ia satu usaha ilmiah yang awal dalam memperkenalkan falsafah agama Islam menggunakan pemikiran tradisi Islam dan Barat Moden. Namun begitu beliau tidak menghuraikan dengan jelas maksud Islamisasi Ilmu dan konsep ilmu Barat.

Prof Syed Hussein Nasr juga turut menyumbangkan buah fikiran berkenaan aspek Islamisasi Ilmu di dalam buku penting beliau, An Introduction To Islamic Cosmological Doctrines (1960). Beliau menyatakan bahawa setiap tafsiran seseorang akan sesuatu pasti dipengaruhi oleh cara dan pandangan alamnya.

Sepertimana Muhammad Iqbal, beliau tidak menyatakan dengan jelas istilah Islamisasi atau Islamisasi Ilmu. Selain itu, Prof Fazlur Rahman menyatakan di dalam tulisannya Islam And Modernity (1982) bahawa keberjayaan Islamisasi Ilmu bergantung kepada wujudnya dahulu satu gagasan Metafizika Islam.

Selain mereka di atas, hanya dua tokoh yang membawa gagasan ini ke tahap amali iaitu Syed Muhammad Naquib Al Attas melalui International Institute of Islamic Thought And Civilisation (ISTAC) dan Ismail Faruqi melalui International Institute of Islamic Thought (IIIT). Bagi gagasan Ismail Faruqi, ia mula dibentangkan sepertimana di dalam bukunya, The Islamization of Knowledge: General Principles and Work Plan (1980).

Beliau menganjurkan agar pemikir-pemikir Islam menguasai ilmu moden dan menyatukannya dengan ilmu Islam dalam satu sintesis kreatif. Salah satu usaha amali beliau selain IIIT adalah di dalam bidang bahasa di mana beliau telah cuba mengIslamkan bahasa Inggeris.

Sementara itu, Gagasan Islamisasi Ilmu yang dibawa SMNA ini lebih jelas, terperinci dan menyeluruh sepertimana yang Prof Wan Mohd Nor istilahkan keseluruhan pemikiran dan kaedah beliau sebagai satu pergerakan yang teguh (Dynamic Stabilism).

Pada awalnya, beliau mengunjurkan pengIslaman fikiran pada tahun 1969 melalui kajian beliau ke atas pengIslaman Kepulauan Melayu-Indonesia di mana pemikiran kepulauan Melayu-Indonesia ini telah berubah daripada pemikiran seni atau estetik kepada pemikiran ilmiah dan saintifik sehingga terhasilnya Bahasa Melayu Baru.

Namun begitu, gagasan Islamisasi Ilmu ini kurang mendapat sambutan orang ramai sehinggalah pada tahun 1977, ketika Persidangan Pendidikan Islam Sedunia yang bertempat di Mekah, di mana beliau telah membentangkan kepada khalayak ramai akan Gagasan Islamisasi Ilmu ini dengan tuntas. Di persidangan itulah beliau mengetengahkan takrifan dan metodologi Islamisasi Ilmu yang jelas, masalah ilmu di kalangan umat Islam, makna pendidikan, universiti Islam, dan mentakrif makna Islamisasi itu sendiri.

Pembentangan beliau ini akhirnya dibukukan menjadi Islam And Secularism. Seterusnya beliau telah merangka-bentuk semula gagasan falsafah sains Islam yang akan menyokong gagasan Islamisasi Ilmu ini. Gagasan Falsafah Sains ini telah dibukukan menjadi Prolegmegna To The Metaphysics of Islam.

Selain daripada menubuhkan dan memimpin ISTAC (1991-2003) sebagai contoh amali akan gagasan Islamisasi Ilmu beliau ini, beliau juga telah memperpanjangkan teori pengIslaman Kepulauan Melayu-Indonesia yang dibukukan bertajuk Historical Facts And Fiction (2011). Kedua-dua tulisan beliau 1969 dan 2011 menunjukkan dengan jelas usaha Islamisasi dan Islamisasi Ilmu pada tahap ketamadunan dan ini terhasil apabila cara pandang alam kepada sejarah Melayu telah beliau ubah supaya menepati pandangan Melayu-Islam.

Mungkin pembaca sukar memahami apa yang saya cuba sampaikan melalui contoh-contoh di atas namun usah risau, saya akan cuba sedaya-upaya menerangkan dengan kudrat yang kecil ini akan Gagasan yang ulung di dalam tulisan-tulisan akan datang. Sebelum saya akhirinya kalam saya ini, saya hidangkan dahulu takrif Islamisasi mengikut SMNA buat tatapan pembaca:-

‘Islamisasi adalah pembebasan manusia, pertama daripada tradisi tahyul,
mitos, animis, kebangsaan dan kebudayaan, dan selepas itu (pembebasan) akal dan
bahasa daripada pengaruh sekularisme’

Rujukan:


Impak Besar Sorry Sorry Kepada Perkembangan Globalisasi K-Pop

Setiap
kali saya mendengar single Super Junior bertajuk Sorry Sorry, saya menyangka ia
hanyalah satu lagi single K-Pop biasa sebagai halwa telinga para pendengar di
luar sana. Namun, siapa sangka single yang dilancarkan pada tahun 2009 itu
bukan saja menaikkan nama Super Junior sebagai antara kumpulan legenda K-Pop.
Bahkan, ia sebenarnya memberi impak kepada pendengar di luar Korea melebihi
lagu Gangnam Style yang dibawa Psy pada tahun 2012.

Mungkin
ada yang membangkang kenyataan ini tetapi realitinya sudah ramai mendengar
K-Pop sebelum tahun 2012 yang menyaksikan fenomena tular Gangnam Style. Di
Amerika Syarikat sahaja, satu kaji selidik yang dibuat oleh Korea Creative
Content Agency USA pada tahun 2014 mendedahkan 39.5% responden sudah mendengar
lagu-lagu K-Pop sebelum tahun 2009 lagi berbanding 26.8% yang hanya mula
mendengar pada tahun 2012 atau 2013. Ya, Psy menjadikan K-Pop satu fenomena
tular tetapi ia tidak akan berlaku tanpa batu asas yang disediakan
kumpulan-kumpulan K-Pop pada tahun 2009.

Pada
tahun 2009, artis-artis K-Pop mula menghasilkan lagu-lagu yang memikat hati
pendengar seperti Gee (Girl’s Generation) dan Abracadabra (Brown Eyed Girls).
Wonder Girls juga tidak ketinggalan menyumbang lagu siulan ramai pada tahun itu
iaitu Nobody dalam Bahasa Inggeris dan Bahasa Korea. Sebut pasal versi Bahasa
Inggeris Nobody ini, ia mencipta sejarah sebagai lagu Korea pertama yang
disenaraikan dalam carta single Billboard’s Top 100. Lagu ini dilancarkan
sehari sebelum mereka menyertai Jonas Brothers mengadakan konsert jelajah di
Amerika Syarikat. Selain Wonder Girls, artis legenda BoA turut menempa nama
apabila album BoAnya yang dipasarkan ke pasaran Amerika tersenarai dalam carta
album Billboard 200.

Tahun
2009 dianggap tahun penting yang amat membantu proses globalisasi muzik Korea.
Pada tahun itu, platform laman media sosial dan YouTube sudah mula membenarkan
kandungan K-Pop seperti muzik video dan koreografi tarian diakses oleh
pengguna. Ini yang mempercepatkan lagi penyebaran maklumat dan kegilaan
terhadap tarian dan muzik K-Pop. Dan antara kumpulan yang bertanggungjawab
mencetuskan kegilaan ini ialah Super Junior menerusi single mereka Sorry Sorry.
Pada awalnya, ia dilancarkan sebagai single digital sebelum disusuli oleh album
menggunakan tajuk sama dan muzik video yang dilancarkan pada 12 Mac 2009. Lagu
ini bukan saja mengangkat nama Super Junior sebagai artis pujaan K-Pop ketika
itu bahkan merevolusikan K-Pop itu sendiri.

Dari
awal sampai akhir, lagu ini hanya membicarakan satu subjek secara visual iaitu
gerak tari yang menarik hasil koreografi Nick Bass dan Trent Dickens. Sorry
Sorry turut mengandungi korus lagu yang berulang dan susunan vokal Super Junior
yang sesuai dengan rangkap lagu itu, satu formula pop yang dibuat dengan
sempurna dan menjadi kegilaan ramai. Selepas ia dilancarkan, album Sorry Sorry
menduduki tangga pertama carta muzik penting Korea dan ia turut menduduki carta
lagu mingguan Korea. Bukan sedikit carta lagu di mana ia menduduki nombor satu
dari Taiwan hingga ke Thailand di mana di Taiwan, Sorry Sorry menjuarai carta
sebanyak 36 minggu berturut-turut. Dan lagu ini mendorong ramai artis dari
artis amatur kepada penghibur industri menari atau menyanyikan semula Sorry Sorry
versi mereka.

Contoh
versi tarian Sorry Sorry banduan penjara Filipina: https://www.youtube.com/watch?v=_43TO_OPj-8

Sorry
Sorry turut menandakan kematangan artis yang bernaung di bawah syarikat SM
Entertainment selepas membuat kemunculan pertama pada tahun 2005. Penampilan
mereka dalam Sorry Sorry menunjukkan penampilan yang bersifat sofistikated dan
lari dari imej kei (imej fesyen jalanan Jepun) serta menerima aspek astetik
yang menjadi inspirasi kepada dekad K-Pop seterusnya. Koreografi tarian Super
Junior juga turut menonjolkan kekuatan ahli kumpulannya yang ramai sekaligus
membuka peluang kepada artis berkumpulan lelaki yang ramai seperti SEVENTEEN
dan The Boyz. Super Junior turut memecah tradisi dengan sebagai artis lelaki
berkumpulan yang menari kerana aspek ini selalunya didominasi oleh artis wanita
berkumpulan. Selepas Sorry Sorry, kumpulan seperti 2PM dan SHINee juga mula
melakukan perkara sama.

Selain
itu, Super Junior juga turut membuka peluang kepada artis-artis bukan Korea
berkecimpung dalam dunia muzik Korea. Mereka merupakan kumpulan pertama yang
mempunyai anggota bukan berasal dari Korea Selatan bernama Hankyung atau Han
Geng. Walaupun berdepan dengan pelbagai kesukaran termasuk isu undang-undang
dengan SM Entertainment, Han Geng membuka peluang kepada artis bukan Korea
menyertai industri muzik Korea hari ini.

Super
Junior turut mengikut jejak langkah BoA dengan membuka jalan kepada
pengembangan K-Pop di China. Antara cara yang digunakan mereka ialah membentuk
sub-unit spesifik seperti Super Junior-M yang aktif menghasilkan lagu dan
mempromosikan lagu mereka di China. Kumpulan ini dianggotai anggota asal Super
Junior dan turut disertai oleh dua artis China iaitu Zhou Mi dan Henry. Terima
kasih kepada single seperti Sorry Sorry, Bonamana dan Mr. Simple, Super Junior
mendominasi pasaran Asia dan mula mengintai pasaran Barat.

Pada
tahun 2015, Super Junior merupakan artis Korea pertama yang memenangi anugerah
Teen Choice Award untuk kategori Choice International Artist dengan kumpulan
peminat mereka ELF memenangi anugerah kumpulan peminat popular. Selain itu pada
tahun 2018, Super Junior juga mula berkolaborasi dengan dua karyawan Latin
iaitu Leslie Grace dan Play-N-Skillz untuk lagu Lo Siento dan Otra Vez.
Percubaan yang dianggap berani bagi kumpulan yang sudah bertapak selama 13
tahun dalam industri muzik Korea tetapi berbaloi kerana menjadi artis Korea
pertama memasuki carta lagu Latin Billboard sebanyak dua kali.

Disebabkan
oleh pelbagai isu seperti khidmat negara (kerahan tentera) dan isu
undang-undang, komposisi anggota Super Junior juga berubah sepanjang sedekad
selepas Sorry Sorry. Ketika ini, kumpulan ini dianggotai oleh Leeteuk (nama
sebenar Park Jeong-su), Kim Heechul, Yesung (Kim Jong-woon), Shindong (Shin
Dong-hee), Eunhyuk (Lee Hyuk-jae), Lee Donghae, Choi Siwon, and Kim Ryeowook.
Bila Cho Kyunhyun menamatkan tugas khidmat negaranya pada Mei tahun ini, Super
Junior akan mempunyai komposisi anggota tetap yang aktif buat kali pertama
dalam tempoh sedekad.

Hari
ini, lagu Sorry Sorry merupakan lagu wajib bukan saja bagi peminat K-Pop tetapi
juga bagi mana-mana artis berkumpulan yang hendak menceburi industri muzik
K-Pop. Cakaplah siapa yang diminta menyanyi dan menari lagu ini dari EXO dan
SEVENTEEN hingga BTS dan TWICE di mana mereka menyanyi bersama Leeteuk dalam
pelbagai rancangan hiburan pelbagai Korea. Malah, lagu ini turut menjadi
pilihan ramai peserta rancangan pertandingan nyanyian seperti Produce 101.

Boleh
rujuk video persembahan Leeteuk bersama BTS, GFRIEND dan TWICE: https://www.youtube.com/watch?v=9oVZDspxn2g

Video
persembahan peserta Produce 101 Musim Kedua menyanyikan lagu Sorry Sorry: https://www.youtube.com/watch?v=Gg6b6VUIW80

SUMBER

Hodoyan-Gastelum,
Alexis. (2019). MTV. 10 YEARS AGO, SUPER JUNIOR’S ‘SORRY, SORRY’ CHANGED K-POP
FOREVER. http://www.mtv.com/news/3116871/super-junior-sorry-sorry-10-years-k-pop/


Perang Dagang USA-China

Akhirnya perang dagang (“trade war”) yang dinanti-nantikan semua telah meletus. Sebagai balasan kepada tarif import yang US kenakan ke atas 1,333 jenis produk China, China turut mengenakan tarif import setinggi 25% ke atas 128 produk US.

Kali terakhir US melancarkan trade war pun tahun 1930. Untung hidup zaman Trump sebab boleh menyaksikan perkara yang rare macam ini. Dan seronok juga melihat dua gajah (kuasa besar) beradu. Memandangkan perang nuklear tidak realistik, perang bakar duit pun jadi lah.

Tapi silap Trump mencabar China dalam hal ini. Bab perang ekonomi (“economic warfare”) ni China dah amalkan sejak abad ke-7 sebelum Masihi. Guan Zhong, perdana menteri Negeri Qi ketika Zaman Autumn & Spring ialah seorang negarawan yang berjaya memperluaskan empayar melalui strategi perang ekonomi. Belum kira lagi bagaimana China menundukkan Filipina menerusi “Perang Pisang” (2012-2016) di mana China memboikot pisang Filipina (eksport terbesar Filipina ke China) akibat isu Laut China Selatan.

Sebelum ni Trump dengan yakinnya kata “trade war is easy to win”. Tapi sekarang dah nampak macam U-turn. Dah ketaq lutut lah tu. Anti-klimaks betul.

Kalau nak berjaya dalam trade war, kena ada hubungan “asymmetric dependence” oleh negara diserang kepada negara penyerang. Contohnya macam Filipina. 21.5% daripada jumlah eksport Filipina ialah eksport ke China. Tapi eksport China ke Filipina hanya bernilai 1.0% saja daripada jumlah eksport China. Maknanya Filipina lebih memerlukan China, China tak kisah hilang pasaran Filipina. Itu yang buat Filipina kalah.

Dalam kes US-China, US ialah destinasi eksport terbesar China, sedangkan China hanya pengekspot no. 3 bagi US (selepas Canada dan Mexico). Tu yang Trump beria-ria nak kenakan China, sebab nampak macam China lebih memerlukan US.

Tapi masalah strategi Trump ialah dia pergi kenakan tarif ke atas barangan keluli dan aluminum yang hanya bernilai 2.0% daripada jumlah eksport China ke US. Eksport utama China ke US iaitu barangan komputer dan barangan telefon tidak disentuh. Sebab kebanyakan barangan ini berasal dari syarikat-syarikat US yang buka kilang di China (seperti Apple). Tak berani US nak kacau periuk nasi sendiri.

Tapi sekali China balas, kena dekat bullseye. Produk US yang dikenakan tarif oleh China termasuk tiga eksport US terbesar ke China: kacang soya, pesawat terbang dan kereta. Ketiga-tiga produk ini bernilai 26% daripada jumlah eksport US ke China. Sakit oii.

Yang lagi parah, semua produk ini ada pengganti dia. Kalau China tak import kacang soya dari US, dia boleh import dari Brazil atau Argentina. Kalau China tak import pesawat dari Boeing, dia boleh import dari Airbus. Jadi China tak rugi apa kalau tak import dari US.

Dan rasanya Trump baru sedar, pemodal dan pekerja tiga sektor ni sebenarnya ialah antara “voter base” dia: penanam kacang soya di negeri-negeri Midwest, tauke Boeing dan pekerja kilang kereta di Rust Belt. Time nak election ni silap besar menimbulkan masalah dekat mereka.

Jadi tuan-tuan dan puan-puan, ini antara contoh keputusan yang dibuat mengikut hawa nafsu, bukan ikut facts and figures. Tu yang akhirnya backfire dekat Trump.

Trade war US-China ini tak memberi kesan secara langsung kepada ekonomi Malaysia. Tapi kita wajar ambil iktibar untuk memastikan ekonomi kita tidak terlalu bergantung kepada mana-mana negara untuk mengelakkan blackmail sebegini. Dan itu sebabnya Malaysia mengamalkan strategi “diversification” dalam berdagang dengan semua negara.

(nota: peratusan perdagangan berdasarkan data tahun 2016)


Membongkar Mitos-mitos Pembunvh Bersiri

Dr. Scott Bonn, seorang krimnologis pernah menyatakan mitos-mitos disebalik pembunvuh bersiri. Pembunvuh bersiri sangat popular bukan kerana kewujudan mereka di dunia sebenar.Tetapi ia popular kerana ia menjadi tontonan dalam media-media hiburan seperti filem.

Sampai pada satu tahap, penonton sangat tertarik dengan karisma pembunvuh bersiri ini.
Dr. Bonn menjelaskan, pembunvuh bersiri di media bukanlah seperti yang berlaku di dunia sebenar. Ia sangat jauh berbeza.

1. Antara tarikan utama pembunvuh bersiri adalah mereka dipaparkan sebagai seorang genius dalam mengendalikan jenayah.

Tetapi secara realitiya, mereka tidak genius. FBI pernah menjalankan ujian IQ ke atas pembunvuh-pembunvuh bersiri dan didapati pembunvuh bersiri mempunyai kecerdikan paras purata seperti manusia lain.

Yang menjadikan mereka luar biasa dan sukar ditangkap adalah kerana rancangan mereka yang sangat rapi, strategik dan berhati-hati.

2. Pembunvuh bersiri dalam media selalu dipaparkan sebagai seorang yang suka menyendiri dan tak campur orang. Dikatakan ada gangguan keresahan (anxiety disorder) dan seorang sosipatik (sociopath).

Tapi realitinya, majoriti pembunvuh bersiri seorang yang pandai bersosial dan mudah berkawan. Malah, mereka mempunyai keluarga sendiri dan lingkungan kawan-kawan rapat.
Mereka juga jalani kehidupan yang normal sehingga sukar untuk dijejak.

Dalam dunia sebenar, pembunvuh bersiri yang selalu berseorangan dan tak campur orang adalah pembunvuh yang paling senang dijejak dan mudah ditangkap.

Edmund Kemper III, seorang pembunvuh bersiri sendiri mempunyai kawan-kawan dalam kalangan polis sampai sukar untuk dijejak.

3. Pembunvuh bersiri juga popular sebagai seorang yang suka pihak berkuasa tangkap mereka dengan sengaja meninggalkan bukti dan identiti mereka seperti surat dan kad.
Tapi realitinya, mereka tak begitu. Ramai pembunvuh bersiri semakin rapi dan berhati-hati setiap kali mereka lakukan pebvnuhan.

Semakin ramai mereka bvnuh, semakin berpengalaman dalam tatacaranya untuk membvnuh. Maka, semakin sukar untuk pihak berkuasa untuk menjejaki mereka.

4. Pembunvuh bersiri juga sering dipaparkan sebagai seorang lelaki. Di dunia realiti, perempuan tak terkecuali.

Antara pembunvuh bersiri wanita yang terkenal adalah Aileen Wuornos. Di Amerika Syarikat, sebanyak 20% pembunvuh bersiri adalah dalam kalangan wanita.

5. Pembunvuh bersiri sering juga dikaitkan sebagai orang yang sakit mental yang teruk.
Ini tak benar sepenuhnya. Mereka ada gangguan mental, tapi cuma personaliti psikopatik (psychopath) iaitu keadaan di mana mereka mempunyai daya stimuli emosi yang sangat rendah.

Mereka sukar untuk rasa sedih ke atas kesengsaraan dan keperitan manusia lain.
Kesakitan lain seperti berhalusinasi dan gila adalah perkara yang sangat jarang berlaku. Ia wujud, tapi tidak majoriti. Biasanya pembunvuh bersiri yang ada gangguan macam ini tak dapat jalankan pembunvuhan mereka dengan baik. Malah, mudah ditangkap dan dijejaki.


Abdul Rahman Limbong (1868-1929): Pendakwah Kepada Pejuang

Haji Abdul Rahman Limbong atau nama sebenarnya Haji Abdul Rahman bin Abdul Hamid bin Abdul Kadir merupakan antara tokoh agama yang terkemuka di negeri Terengganu Darul Iman. Meskipun beliau bermula sebagai seorang tokoh agama dan pendakwah, namun, namanya mekar sebagai salah seorang yang bertanggungjawab membela nasib rakyat Terengganu dan berperanan penting dalam kebangkitan rakyat pada waktu itu.

Sejarah awal

Haji Abdul Rahman Limbong yang dilahirkan pada tahun 1868 turut dikenali sebagai Tok Limbong dan Haji Derahman Limbong merupakan anak jati Terengganu yang dilahirkan di Kampung Jenguk Tong, Beladau Kolam, Kuala Terengganu. Ada juga pendapat yang menyatakan bahawa beliau telah dilahirkan di kampung ibunya, iaitu di Belukar Bilang, Ulu Telemong. Haji Abdul Rahman Limbong dikenali dan disayangi ramai dengan personaliti yang begitu menyenangkan. Beliau merupakan seorang yang peramah, berperibadi baik, mempunyai latar belakang pendidikan yang cemerlang, malah sangat pemurah dengan masyarakat setempat. Berdasarkan kisah-kisah serta biografi sejarah yang ditulis, Haji Abdul Rahman Limbong dikatakan mempunyai fizikal yang kecil dan sikap serta penampilan yang ditonjolkannya menyamai seorang sufi.

Haji Abdul Rahman Limbong telah mendapat pendidikan awalnya daripada bapa saudaranya, iaitu Haji Tun Mohammad Zin (Tun Mamat) di Mekah, dan beliau telah menghabiskan zaman kanak-kanaknya di Mekah. Bapa saudaranya adalah orang yang bertanggungjawab memberi pendidikan awal tentang selok belok agama kepada Haji Abdul Rahman Limbong dan Tun Mamat juga sangat rapat dengan anak saudaranya itu. Sekembalinya dari Mekah, Haji Abdul Rahman Limbong yang begitu cintakan ilmu telah berguru pula dengan Haji Yaacob Paya Bunga, dan hasil didikan yang diberikan oleh guru ini telah membuatkan beliau mampu menghabiskan pengajiannya dalam masa dua bulan sahaja. Setelah itu, Haji Abdul Rahman Limbong menyambung lagi pengajiannya dengan Haji Wan Musa, yang juga berada di Paya Bunga, Kuala Terengganu.

Setelah selesai pengajiannya dengan Haji Wan Musa, Haji Abdul Rahman Limbong begitu ingin sekali menuntut ilmu daripada ulama’ terkemuka di Terengganu pada waktu itu, iaitu Tokku Paloh. Apa yang dilakukan oleh Haji Abdul Rahman Limbong pada peringkat awal beliau memulakan pengajian dengan Tokku Paloh ialah dengan berkhidmat sebagai khadam. Kerja-kerja yang dilakukan oleh beliau termasuklah memotong kayu, membersihkan halaman, membersihkan surau, menyediakan air di kolah dan pelbagai kerja lain. Apa yang menarik, Haji Abdul Rahman Limbong akan mendengar kuliah dan pengajian yang disampaikan oleh Tokku Paloh secara senyap-senyap dari belakang kawasan surau kuliah tersebut diadakan. Hal ini berlanjutan beberapa lama, sehinggalah Tokku Paloh menyedari akan hal tersebut dan akhirnya beliau berjaya menuntut ilmu secara formal seperti pelajar-pelajar yang lain.

Haji Abdul Rahman Limbong sangat disayangi oleh Tokku Paloh, malah pembentukan peribadi dan personaliti beliau amat dipengaruhi tarbiah yang diberikan oleh Tokku Paloh. Tokku Paloh sendiri dikatakan pernah membayangkan Haji Abdul Rahman Limbong sebagai penggantinya sebagai ulama’ terkemuka di Terengganu. Kisah Haji Abdul Rahman Limbong yang sangat disayangi oleh Tokku Paloh ini juga sebenarnya banyak mencetuskan rasa tidak puas hati dalam kalangan anak-anak murid Tokku Paloh yang lain.

Terdapat suatu kisah di mana anak-anak murid Tokku Paloh yang lain ini mengekori Haji Abdul Rahman Limbong kerana ingin mengetahui apakah rahsia yang dimilikinya sehingga begitu disayangi oleh Tokku Paloh. Sewaktu mereka sedang mengekori beliau, secara tiba-tiba Haji Abdul Rahman Limbong telah hilang dan lenyap daripada pandangan mereka yang sedang mengekori itu. Hal ini dikaitkan dengan karamah atau keistimewaan yang dimiliki oleh Haji Abdul Rahman Limbong hasil ketinggian ilmunya. Peristiwa karamah dan perkara luar biasa ini sebenarnya acapkali berlaku pada Haji Abdul Rahman Limbong di mana dalam satu kisah yang lain yang berlaku di antara beliau dengan seorang pengemis.

Terdapat seorang pengemis yang datang meminta sedekah kepada beliau dan Haji Abdul Rahman Limbong telah mengarahkan pengemis itu untuk mengambil hanya segantang beras di sebuah tempat simpanan padi. Namun, akibat tamak, pengemis itu mula mengambil beras dalam jumlah yang banyak kerana menyangka Haji Abdul Rahman Limbong tidak akan mengetahuinya. Secara tiba-tiba, pengemis itu tidak dapat mencari jalan keluar dan terperangkap sehinggalah Haji Abdul Rahman Limbong muncul dan pengemis itu meminta maaf atas sikap tamaknya itu.

Gelaran Limbong yang digunakan oleh Haji Abdul Rahman Limbong ini sebenarnya kerana beliau bertugas sebagai seorang guru agama di Kampung Limbong, Chukai, Kemaman, Terengganu selepas tamat pengajiannya. Selain itu, ada juga pendapat yang menyatakan bahawa gelaran Limbong ini diperoleh kerana beliau sering mengunjungi kawasan Kampung Limbong di Kemaman tersebut.

Pengalaman kerja

Haji Abdul Rahman Limbong bertugas sebagai seorang guru agama dan merupakan tokoh ilmuan yang terkemuka di Terengganu. Beliau sering menjadi rujukan masyarakat dalam menyelesaikan banyak permasalahan yang berkaitan dengan hal ehwal agama dan undang-undang. Beliau pernah dihantar ke Mekah sebagai salah seorang tahanan politik, dan pada waktu itu, beliau berpeluang untuk mengajar di masjid di Mekah. Ramai dalam kalangan orang dari Tanah Melayu datang ke Mekah pada waktu itu untuk menuntut ilmu daripada Haji Abdul Rahman Limbong.

Selain itu, Haji Abdul Rahman Limbong juga merupakan seorang peniaga yang rajin bekerja serta seorang petani. Sebahagian besar daripada rutin hariannya banyak dihabiskan dengan menenun pakaian, membuat terompah, terendak serta pelbagai lagi barangan dan peralatan yang lain. Ini jelas menunjukkan bahawa Haji Abdul Rahman Limbong bukan sahaja berperanan dalam menyampaikan dakwah dan menyebarkan agama Islam, malah beliau turut mempunyai peranan dalam aspek ekonomi rakyat pada waktu itu dengan mengusahakan pelbagai perniagaan dan bertani.

Peranannya sebagai seorang ahli perniagaan terserlah apabila beliau berjaya menghantar 500 tan kapur ke daerah Kuantan, dengan bantuan sebuah kapal buatannya sendiri, yang diselenggara oleh lima orang anak kapal dan diketuai oleh Haji Wan Nawang Sedara. Dalam pekerjaannya sebagai seorang petani pula, Haji Abdul Rahman Limbong bersama-sama dengan para penduduk kampung telah mengusahakan tanaman pisang, jagung, padi serta kapas. Dek kerana keterlibatannya dalam usaha tani inilah yang menjadi titik tolak bagaimana beliau mula memperjuangkan nasib para penduduk yang sebahagian besarnya bekerja sebagai petani pada masa itu.

Perjuangan menentang penjajah

Kisah perjuangan Haji Abdul Rahman Limbong dalam menentang para penjajah adalah panjang, dan beliau adalah antara individu penting dalam kebangkitan rakyat Terengganu pada waktu itu. Meskipun beliau tidak terlibat secara fizikal dalam siri-siri pemberontakan yang berlaku di Terengganu pada tahun 1922, 1925 dan 1928, namun semangat, motivasi dan sokongan yang diberikan olehnya kepada para penduduk telah menaikkan semangat mereka untuk terus berjuang.

Antara siri perjuangan yang paling diingati ialah bagaimana beliau menyokong penentangan terhadap  perintah undang-undang cukai tanah dan larangan untuk menebas hutan yang dilaksanakan oleh pihak British pada waktu itu. Keadaan ini telah menyebabkan pihak British berasa tercabar dengan tindakan yang dilakukan oleh Haji Abdul Rahman Limbong sehingga beliau diberi amaran oleh pihak British.

Pada tahun 1923, Haji Abdul Rahman Limbong telah mewakili beberapa orang penduduk dari kawasan Hulu Terengganu (Telemong) untuk menghantar surat kepada Komisioner Tanah Terengganu. Tujuan utama penghantaran surat berkenaan ialah untuk meminta pihak Komisioner bagi mempertimbangkan semula isu pemilikan tanah rakyat dan isu itu dapat dibawa kepada kerajaan. Beliau juga berharap agar surat itu dapat menjadi permulaan untuk keadilan demi para penduduk.

Setelah beberapa siri penentangan, peristiwa turun naik mahkamah dan tekanan yang diberikan oleh pihak British, Haji Abdul Rahman Limbong telah ditangkap di rumahnya di Kampung Beladau atas tuduhan terlibat dengan pemberontakan pada tahun 1928. Beliau telah dibawa ke Istana Maziah dan disoal siasat pada 28 Mei 1928. Atas nasihat yang diberikan oleh Dato’ Seri Amar Diraja, Haji Abdul Rahman Limbong akhirnya telah dibuang negeri ke Mekah sebagai hukuman untuknya dan segala perbelanjaan dan urusan penghantaran beliau ke Mekah telah diuruskan oleh pihak kerajaan negeri Terengganu. Haji Abdul Rahman Limbong telah meneruskan usaha dakwahnya dan mengajar agama kepada orang-orang Tanah Melayu yang berkunjung ke Mekah pada waktu itu. Haji Abdul Rahman Limbong telah menghembuskan nafasnya yang terakhir pada 6 November 1929, dan telah dikebumikan di bumi Mekah.

Kesimpulan

Haji Abdul Rahman Limbong, sebagai anak jati Terengganu telah banyak memberi sumbangan kepada para penduduk tempatan, sama ada dalam bidang agama, undang-undang atau ekonomi. Meskipun, keterlibatannya dalam perjuangan menentang penjajah bukanlah secara langsung dan tidak secara fizikal, namun, semangat yang sentiasa ditiupkan buat para penduduk amat penting dan membuka jalan buat mereka untuk tidak terlalu tunduk kepada pihak penjajah. Pendekatan secara hikmah yang dilakukan oleh Haji Abdul Rahman Limbong dalam memenangi hati rakyat adalah nilai penting yang menjadikan beliau antara tokoh penting dalam sejarah Terengganu.

Rujukan

Abdul Qayyum, M. S., & Mohd Roslan, M. (2011). Haji Abdul Rahman Limbong dan Kebangkitan Rakyat di Terengganu 1928. Prosiding Nadwah Ulama Nusantara (NUN) IV: Ulama Pemacu Transformasi Negara, (November), 25–26.

Berhanundin, A., Kamaruzzaman, Y., Mansoureh, E., & Ruzaini, S. (2015). Haji Abdul Rahman Limbong (1868-1928) Fighter Against The Colonialist. Mediterranean Journal of Social Sciences, 6(6), 281–289.

Mohd Roslan, M. N., Mohamad Fauzi, Z., & Noorzahidah, M. Z. (2011). Keterlibatan Ulama ’ dalam Perjuangan Kemerdekaan di Terengganu. Prosiding Nadwah Ulama Nusantara (NUN) IV: Ulama Pemacu Transformasi Negara, (November), 25–26.

Dato’ Setia Jasa Haji Muhammad Saleh Haji Awang (Misbaha). (1992). Sejarah Darul  Iman Hingga 1361H = 1942M (Edisi Ketiga). Persatuan Sejarah Malaysia         Cawangan Terengganu: Kuala Terengganu.

Muhammad Yusoff Hashim. (1991). Terengganu Darul Iman: Tradisi Persejarahan Malaysia. Dewan Bahasa dan Pustaka: Kuala Lumpur.


Petanda Kiamat Api Besar Sudah Berlaku!

Korang percaya tak Nabi Muhammad (SAW) boleh ceritakan peristiwa masa hadapan? Dah terbukti lidah baginda masin. Apa yang Rasulullah (SAW) ingatkan jadi kenyataan pada tahun 1256 M, selepas 600 tahun kewafatan baginda.

Rasulullah (SAW) bersabda, “Kiamat tidak akan terjadi sampai muncul api dari tanah Hijaz yang menerangi leher-leher unta di Basrah.”

Kalau korang tengok google maps, jarak di antara Hijjaz (Madinah) dengan Busra (Iraq) jauh tau. Lebih 1,400 km. Lagi jauh daripada Johor ke Phuket. Kalau ikut adat kebiasaan, macam mustahil je boleh muncul api yang nyalaannya boleh sampai sejauh itu.

Namun (*petik jari), inilah yang dinamakan mukjizat. Telah terbukti baginda tahu peristiwa masa hadapan.

Pada tahun 1256 M, sebuah peristiwa yang menggemparkan penduduk Basrah telah terjadi. Ia direkodkan oleh Ibnu Katsir, Abu Syamah dan Al-Qurtubi. “Api muncul dari daerah Hijjaz yang diawali dengan terjadinya gempa bumi yang dahsyat pada malam Rabu bulan Jamadil Akhir pada tahun 654 H. Api itu terus menyala dan hanya padam pada waktu dhuha hari Jumaat.”

Tahukah anda, kawasan Madinah ada gunung berapi?

Rupa-rupanya, api besar itu muncul dari perkampungan Quraizha, Madinah. Letupan gunung berapi itu teramat besar sampaikan langit menjadi merah selama 5 hari. Ulama sezaman menceritakan, mereka dapat melihat api itu dari beribu-ribu batu seumpama ia menyala di depan mata. Gunung-gunung menjadi lautan api sampaikan menutup laluan haji Iraq ke Madinah. Bukit-bukit bertukar menjadi bukit berapi yang membakar bebatuan keras.

Penduduk Madinah pula berkumpul di makam Nabi Muhammad sambil bertawasul, beristighasah dan beristighfar agar selamat daripada bala bencana. Mereka mengakui inilah petanda kiamat yang baginda sebutkan.

Apa yang menarik, terdapat kajian saintis dan arkeologi yang membuktikan peristiwa itu benar-benar berlaku. Sebuah kertas kerja yang diterbitkan oleh International Journal of Earth Sciences mengakui:

“The 1256 AD eruption site is located near to the culturally signiﬁcant Al Madinah city. The historically documented eruption lasted for 52 days and formed a 2.25 km long chain of NW–SE-aligned scoria and lava spatter cones. This spectacular landscape is not only attractive for visitors, but also provides one of the best exposed and accessible sites on Earth to show the diversity of volcanic features a fissure eruption can produce.”


Remdesivir – Ubat Mujarab Covid-19?

Ketika ini, pelbagai ubat sedang diuji oleh negara-negara dunia sebagai penawar efektif untuk rawatan Covid-19. Salah satu ubat yang diuji iaitu Remdesivir menunjukkan perkembangan positif dan dilihat berpotensi sebagai rawatan Covid-19 yang berkesan.

Berdasarkan ujian-ujian Remdesivir yang dijalankan di seluruh dunia, ubat tersebut mengurangkan durasi simptom Covid-19 dari 15 hari kepada 11 hari. Ubat ini pada asalnya digunakan untuk merawat Ebola tetapi ia berperanan sebagai anti-viral dan berfungsi dengan menyerang enzim yang diperlukan virus untuk mereplika diri mereka dalam sel-sel badan.

Ubat sebegini bukan saja boleh menyelamatkan banyak nyawa tetapi juga dapat mengurangkan tekanan kepada sistem kesihatan global dan membolehkan sedikit kelonggaran pada perintah berkurung atau Perintah Kawalan Pergerakan (PKP) yang dilaksanakan di kebanyakan negara ketika ini.

Salah satu negara yang menguji Remdisivir ialah Amerika Syarikat menerusi Institut Alergi dan Penyakit Berjangkit Kebangsaan (NIAID). NIAID melaksanakan ujian Remdisivir dengan 1,063 pesakit mengambil bahagian di mana separuh diberi Remdisivir manakala baki diberi rawatan plasebo.

Ketua NIAID, Dr Anthony Fauci menyifatkan penggunaan ubat tersebut sebagai positif kerana ia mengurangkan masa pemulihan pesakit Covid-19 yang signifikan. Hasil ujian turut menunjukkan bahawa ubat seperti Remdisivir boleh menghalang virus dan membuka peluang kepada sistem kesihatan global untuk merawat pesakit Covid-19 dengan efektif.

Bagaimanapun, dari segi kem4tian, agak sukar menilai impak Remdisivir. Dalam ujian tersebut, kadar kem4tian membabitkan pesakit yang diberi Remdisivir ialah 8% manakala pesakit yang diberi rawatan plasebo ialah 11.6%. Memandangkan statistik yang diberi tidak kelihatan signifikan, agak sukar untuk mengetahui perbezaan keberkesanan ubat berkenaan.

Tetapi sebelum ada meloncat sampai ke bumbung sebab suka ada ubat, beberapa persoalan perlu dijawab. Pertama, apakah Remdisivir boleh mengurangkan masa pemulihan pesakit Covid-19 dan mengelak mereka dari perlu menjalani rawatan intensif? Kedua, apakah ia berkesan kepada pesakit muda, warga emas atau individu yang mengalami penyakit kronik?

Ketiga dan paling penting, apakah ia boleh digunakan untuk rawatan awal pesakit lebih-lebih lagi bila penularan virus berada pada tahap kemuncak? Soalan-soalan ini perlu dijawab bagi memastikan ia berkesan dalam rawatan pesakit.

Selain itu, keberkesanannya juga harus dinilai oleh pengawal-pengawal selia sebelum ia boleh dilesenkan sebelum dinilai lagi oleh pihak-pihak berkuasa kesihatan global untuk digunakan kepada populasi negara yang terjejas.

Tetapi sekiranya ia boleh menghalang pesakit Covid-19 dari mendapat rawatan intensif, maka risiko tekanan Covid-19 yang membadai sistem kesihatan negara-negara juga akan berkurangan. Ini sekaligus membolehkan tiada keperluan untuk penjarakan sosial.

Bagi Profesor Peter Horby dari Universiti Oxford, keputusan ujian Remdisivir sememangnya satu keputusan menggalakkan. Prof Horby yang menjadi sebahagian daripada pasukan pengujian ujian vaksin Covid-19 manusia yang terbesar di dunia menyifatkan langkah seterusnya ialah mendapatkan data penuh ujian dan akses sama rata terhadap Remdisivir.

Ini berikutan wujud dakwaan ubat tersebut tidak berkesan kepada pesakit di China yang diterbitkan dalam jurnal perubatan Lancet. Namun, ujian Remdisivir yang dijalankan di Wuhan tidak lengkap berikutan kejayaan perintah berkurung di wilayah itu menyebabkan doktor-doktor tidak mempunyai pesakit untuk diuji dengan Remdisivir.

Selain Remdisivir, ubat-ubat lain yang digunakan ialah ubat penyakit malaria dan HIV yang boleh menyerang virus dan sebatian yang boleh menenangkan sistem imun. Justeru, ada berhipotesis rawatan anti-viral seharusnya digunakan semasa peringkat awal rawatan dengan ubat imuniti digunakan untuk fasa rawatan seterusnya.

RUJUKAN:

Gallagher, James. (2020). Remdesivir: Drug has ‘clear cut’ power to fight coronavirus. BBC. https://www.bbc.com/news/health-52478783


Selamatkan Kampung Baru?

Akhirnya Menteri Wilayah semalam membuat tawaran membeli tanah-tanah rizab Melayu di Kampung Baru bagi tujuan pembangunan bercampur pada kadar RM850 sekaki persegi.

Ia nampak tinggi. Tetapi bagi sebuah rumah biasa dengan keluasan tanah 300m2, nilainya tidak sampai RM2.8juta – sama dengan satu unit rumah 3 bilik di Setia Sky yang berada bersebelahan Kampung Baru.

Saya tak berminat nak berbahas soal nilai tanah. Atau janji bahawa undang-undang sedia ada hanya membenarkan pemilikan kepada orang Melayu. Sebab undang-undang ini boleh diubah dengan mudah di Dewan Rakyat bila keadaan memerlukan. Kuota perumahan bumi/non bumi contohnya boleh diubah dalam mesyuarat EXCO sahaja.

Tapi bagaimana sebenarnya cara jika kita mahu membangunkan Kampung Baru? Jika benar ada menteri malu kampung tersebut terlalu mundur di mata pelancong asing, bagaimana mereka boleh dibangunkan dalam keadaan maruah dan hak Melayu ini terpelihara.

Inilah kisah bagaimana Kampung Baru dibangunkan sebelum ini.

Kampung Baru sememangnya adalah idaman pemaju hartanah sejak dahulu lagi. Pada zaman PM ke 4, beliau sendiri pernah mengeluh bagaimana sukarnya membangunkan Kampung Baru kerana kos pengambilan yang tinggi. Sebarang perjanjian yang mensyaratkan pemilikan tinggi Melayu kepada pembangunan yang akan dibuat telah menyebabkan pemaju tidak berminat. Orang Melayu tidak mempunyai kuasa beli yang besar.

Apabila DS Najib Razak menjadi Perdana Menteri, beliau melihat bagaimana Kampung Baru ini perlu dikekalkan identiti. Beliau melihat bagaimana Melayu Kampung Baru bukanlah ‘aib’ atau ‘mencacatkan pandangan’ di tengah Kuala Lumpur.

Baginya, Kampung Baru adalah legasi Melayu terakhir kota raya. Legasi Melayu adalah tarikan besar bagi pelancong asing jika kena caranya.

Awal tahun 2010, DSN melakukan walkabout di sekitar Kampung Baru. Ketika inilah beliau berjanji, tidak ada sebarang penglibatan swasta tanpa persetujuan penduduk di atas pemulihan dan pembangunan kampung itu. Semuanya akan ditanggung kerajaan. Malahan penduduk kampung diberikan hak untuk menentukan apakah jenis corak pembangunan yang mereka mahu.

Tak ada pemaju kapitalis yang berorientasikan keuntungan akan terlibat.

Zink berkarat dan bangunan kotor diberi bantuan dan dicat semula. RM2 juta diperuntukkan serta merta bagi membaikpulih luaran flat PKNS yang terlalu usang.

Tahun 2011, Perbadanan Pembangunan Kampung Baru ditubuhkan.

Pada 2012, Masjid Kampung Baru yang usang dinaik taraf semula menjadi bangunan ikonik Kampung Baru. RM20 juta diperuntukkan melalui Yayasan 1MDB bagi menjadikan masjid tersebut pusat masyarakat utama dan pemangkin pembangunan terancang.

RM1.5juta lagi ditambah 4 tahun selepas itu bagi projek pencahayaan masjid saja. Ya, Kampung Baru yang pernah dianggap ‘aib’ kerana zink berkarat oleh kepimpinan lama kini adalah produk pelancongan dalam dan luar negara.

MRT yang asalnya tidak melalui Kampung Baru akhirnya dilencongkan memasuki kawasan penduduk. Kos tambahan, kerajaan tanggung. Saloma Link yang menghubungkan KLCC dan Kampung Baru dirancang, tak termasuk 3 kampung warisan yang akan digazetkan.

Pusat kraftangan dan kesenian Melayu dibina, pintu gerbang yang menjadi identiti didirikan dan jalan- jalan dilebarkan.

Perniagaan Melayu dibesarkan melalui pinjaman dan bantuan kerajaan. Tekun contohnya adalah agensi utama yang berada di barisan hadapan.

Secara keseluruhan, lebih RM100 juta dilabur bagi memperbaiki infrastruktur di kampung tersebut sepanjang 9 tahun pentadbiran PM ke enam

Semua ini dibuat atas satu kepercayaan. Kewujudan orang Melayu di tengah bandaraya mesti dikekalkan. Pembangunan tidak boleh mengorbankan warisan.

Bukannya tidak ada tawaran. Tahun 2015, Gross Development Cost (GDC) bagi Kampung Baru dianggarkan sekitar RM61 bilion. Pemaju beratur menagih cebisan tanah yang boleh dibangunkan, tetapi kerajaan berkeras dengan janji lama – hanya Orang Melayu berhak menentukan sendiri pembangunan apa yang mereka suka.

Hari ini GDC khabarnya cuma sekitar RM10b. Itupun gelabah nak ambil tanah macam burung punai.

Jika anda malu dengan kemunduran Kampung Melayu, maka kerajaan keluarkanlah dana. Biarkan rakyat memperbaiki semula rumah mereka mengikut warisan mereka sedia ada. Mereka lebih kenal asal usul kampung mereka. Kita hanya perlu pantau dan bimbing sahaja.

Jika anda kata di situ banyak jenayah dan tumpuan pendatang, maka kuatkuasakanlah undang-undang. Tambahkan peruntukan untuk keselamatan dan sukarelawan.

Orang putih tak datang negara kita sebab nak tengok shopping complex saudara. Orang datang nak tengok budaya. Orang datang sebab nak alami perkara yang tiada di negara mereka.

Jangan gadaikan anak-anak kerana duit segera


Malay Myth: Piawaian Baru Kemelayuan Seseorang

Nasionalism sebuah bangsa bangkit dalam pelbagai cara. Misalnya dalam Perang 100 tahun, orang Inggeris dan Perancis mula mendapatkan identiti bangsa Inggeris dan Perancis mereka. Perang 100 tahun antara dua kerajaan ini membuatkan orang Inggeris mula bangga dan berjuang demi kebangsaan Inggeris, manakala orang Perancis mula merasakan semangat yang sama.

Dan nasionalism yang paling purba, dipercayai datang dari bangsa Arab. Mereka dengan sikap-sikap kepuakan mereka ialah nasionalism kecil pertama yang dapat dilihat dalam sejarah. Nasionalism sebagai bangsa Yunani mula bangkit ketika Parsi mula melanggar negara-negara kota Yunani. Sparta dan Athens yang sebelum ini saling bergaduh antara mereka, mula bersatu demi melawan penjajahan Parsi.

Bercakap pasal nasionalism, aku suka petik nasionalism orang Serbia. Setiap orang Serbia harus mengakui bahawa sesungguhnya para tentera Serbia yang gugur melawan Uthamniyah ialah sebuah jihad mereka, dan simbolik kepada syahidnya mereka. Kepercayaan ini dipanggil sebagai Kosovo Myth.

Kita perlu tambahkan kriteria untuk kita di Malaysia diakui sebagai Melayu. Aku suka bagaimana orang Serbia meletakkan setiap bangsa Serbia mengenangkan dalam dada mereka Pertempuran Kosovo sebagai lambang kebangsaan orang Serbia melawan penjajahan Uthmaniyah, dan mempertahankan agama Krisitian Ortodoks mazhab Serbia.

Jadi, untuk seseorang itu digelar sebagai Melayu, selain agama Islam, berbahasa dan mengamalkan adat-adat Melayu, untuk membenarkan kemelayuannya, maka kita kena ada Malay Myth kita tersendiri. Seorang Melayu di Malaysia itu harus beragama Islam, berbahasa dan mengamalkan adat dan budaya Melayu, dan mengakui Malay Myth yang mampu menyatukan kita semua dalam satu identiti nasionalism.

Peristiwa apa yang nak menyatukan seluruh orang Melayu dalam satu identiti? Ada beberapa, contohnya:

– 1511, kita orang Melayu kena tahu kalau kita bergelumang dengan korupsi, bergaduh sesama kita, maka apa yang berlaku pada nenek moyang kita masa 1511 akan berlaku kepada kita. Akhirnya kita hilang zaman keemasan kita, dan kita kena berikar kita tak akan bergaduh dan berpecah lagi sehingga membawa kepada angkara busuk kepada bangsa kita.

– Penjarahan Rajendra Chola pada tahun 1025 ke atas Srivijaya. Penjarahan ini telah melemahkan Empayar Melayu Srivijaya sebab nanti selepas itu, orang Melayu tidak lagi bersatu dibawah federasi dan sebuah kesatuan bangsa, mula berpecah-pecah sampai ke zaman moden. Kita ambil iktibar dari pepercahan ini. Kita orang Melayu kena berikrar suatu hari nanti, kita semua akan kembali bersatu di bawah satu payung seperti mana nenek moyang kita dibawah payungan Srivijaya.

– Atau setiap orang Melayu yang lahir harus mengakui dan mengenangkan kepewiraan tokoh pejuang bangsa. Kita pilih 5 tokoh ini sebagai simbolik penyatuan Melayu. Hang Nadim: melawan Portugis. Leftenan Adnan; melawan penjajah Jepun. Adrujha melawan Siam. Tun Abdul Jamil; melawan Portugis dan Tengku Kudin. Setiap anak Melayu harus kenal sejarah dan kenangkan perjuangan mereka untuk digelar sebagai Melayu sejati. Semangat 5 nama ini harus dipasakkan dalam dada setiap mereka yang bernama Melayu.

– Perang Musuh Bisik, di sini banyak kisah kepewiraan bangsa kita yang tak sanggup tunduk di bawah penjajahan Siam. Ini ialah bukti orang Melayu sanggup melawan ke titisan darah terakhir melawan penjajahan Siam. Kalau tak kerana British masuk campur, nescaya orang Melayu dah ketuk pintu Grand Palace kat Bangkok tu, memenggal kepala raja mereka. Semangat bersatunya orang Melayu, dan kerasnya mereka melawan penjajah membuatkan British memberi tabik hormat kepada Melayu melihatkan kentalnya kita tidak tunduk dibawah penjajahan.

– Revolusi Sumatera Timur di mana raja-raja Melayu kita dibasahkan darahnya sebab hasutan geng-geng Komunis atas nama “rakyat”. Negeri-negeri Melayu di Sumatera yang menjadi negeri terkaya di Nusantara ini dijarah sampai ke titisan terakhir. Jadi padang jarak padang terkukur. Puteri-puteri raja Melayu ketika itu dirogol sewenang-wenangnya. Putera dan raja-raja Melayu dirodok perutnya. Maka, kita orang Melayu harus bersama-sama berjanji kepada diri kita betapa kita tak akan membenarkan nasib yang sama berulang lagi kepada orang Melayu.

Sebab hari ini ramai yang mengaku bahawa dirinya Melayu, tetapi nilai jati diri Melayu-nya pun kita tak nampak. Jadi, bagaimana nak nilai ke-Melayu-an seseorang? Aku dah bagi caranya.

Kalau difikirkan, bagi aku tiada salahnya menambahkan Malay Myth (pilih sahaja peristiwa-peristiwa besar dalam Tamadun Melayu) sebagai salah satu pasak identiti Melayu? Nilai sejarah ini harus diakui sebagai nilai Ke-Melayuan seseorang. Barulah kita rasa “self-belonging” kepada Melayu.


Tunku Kudin – Perjuangan Mempertahankan Kemerdekaan Kedah Dari Siam

Pada
tahun 1821, kerajaan Siam telah melakukan serangan mengejut ke atas Kesultanan
Kedah sekaligus mencetuskan Perang Kedah-Siam yang berlangsung dari 1821 hingga
1842. Penaklukan yang digerakkan oleh Raja Ligor ini dianggap satu tempoh getir
bagi rakyat Kedah yang menyaksikan kedaulatan mereka direntap dari kuasa asing
selama 20 tahun. Tetapi berkat kesungguhan dan kesabaran pejuang Kedah seperti
Sultan Ahmad Tajuddin Halim Shah II, Tunku Kudin dan Tunku Muhammad Saad,
kedaulatan tersebut dapat dikembalikan walaupun mengambil masa bertahun-tahun.

Pada hari Ahad 12 November 1821, perahu-perahu Siam yang berlepas dari Trang tiba di Kuala Kedah dan selanjutnya melancarkan serangan dan berjaya menawan Kedah. Pasukan Siam dengan kekuatan 7,000 orang tentera di bawah arahan Raja Ligor berlepas dari Trang ke Kedah, dengan alasan untuk mendapatkan bekalan beras diperlukan mereka bagi melancarkan serangan balas ke atas Burma. Hakikatnya, ia sekadar helah untuk menawan Kedah dan menangkap Sultan Ahmad Tajuddin. Justeru, apabila pasukan tentera Siam tiba di Kedah pada 12 November 1821, niat mereka tidak disedari Datuk Bendahara yang menjadi wakil Sultan Kedah ketika itu.

Sultan Ahmad Tajuddin tiada di situ ketika serangan dilancarkan kerana sedang bersemayam di Pulau Tiga untuk memantau projek menggali terusan dari Kuala Muda. Baginda dan segala isi istana sempat berundur ke Seberang Perai sebelum meneruskan perjalanan ke Pulau Pinang bagi mendapat perlindungan British. Dalam pertempuran di Kota Kuala Kedah, ramai pembesar negeri seperti Dato Syahbandar, Dato Temenggung dan Dato Laksamana gugur syahid di tangan tentera Siam. Sementara Dato Bendahara, putera Sultan Ahmad Tajuddin iaitu Tunku Yaakob dan Tunku Jam Jam dapat ditawan oleh tentera Siam. Namun semasa dalam perjalanan ke Singgora, Dato Bendahara diracun oleh pihak musuh selepas gagal membunuhnya dengan senjata tajam. Serangan tersebut menyaksikan seribu rakyat Kedah ditawan dan dibawa ke Bangkok untuk dijadikan hamba kepada Raja, Pemangku Raja (Wangna) dan para pembesar Siam.

Setelah berjaya menguasai Kedah, Raja Ligor telah meletakkan dua orang puteranya iaitu Phya Buri Saknuton sebagai Gabenor dan Phya Sina Nunchit sebagai Timbalan Gabenor. Pentadbiran Siam di Kedah juga turut dibantu oleh pihak tentera sekaligus membawa kepada perlaksanaan undang-undang tentera. Semasa era inilah, ramai rakyat Kedah dib*n*h dengan kejam. Mana-mana rakyat Kedah yang cuba melarikan diri akan ditangkap dan diikat sebelum badannya akan dib3l4h dua dengan menggunakan parang besar. Bukan sedikit kaum wanita pula ramai yang menjadi mangsa kerakusan nafsu tentera Siam. Banyak rumah penduduk musnah dib4k4r dengan sawah ladang terbiar begitu saja. Mana-mana penduduk yang melarikan diri terpaksa mendirikan petempatan di kawasan bukit-bukau atau berhijrah ke negeri-negeri berjiran seperti Seberang Perai, Perak dan Pulau Pinang.

Bukan sekali Sultan Ahmad Tajuddin menghantar wakilnya bersama pihak British ke Siam bagi merundingkan perjanjian damai dan mendapatkan kembali Kedah tetapi tidak membuahkan sebarang hasil. Pada tahun 1822, Syarikat Hindia Timur Inggeris (SHTI) menghantar wakil yang diketuai oleh John Crawfurd dengan tujuan mengembalikan semula kedudukan Sultan Ahmad Tajuddin. Begitu juga dengan usaha rundingan yang digerakkan Kapten Henry Burney ke Bangkok pada tahun 1825. Salah satu sebab Burney dihantar ke Bangkok ialah mengembalikan kuasa baginda. Bagaimanapun, kedua-dua utusan ini gagal berbuat demikian. Namun begitu, Burney berjaya memeterai perjanjian dengan kerajaan Siam pada tahun 1826 dengan salah satu syarat ialah British mengakui kedaulatan Siam ke atas Kedah dan British tidak akan membenarkan Sultan Ahmad Tajuddin Halim Syah, keluarganya atau pengikutnya menyerang Kedah.

Perjanjian
yang bersifat berat sebelah ini telah menyebabkan Sultan Kedah murka dengan
rakyat Kedah merasakan maruah mereka ibarat tiada nilai. Oleh kerana itu bagi
memulihkan semula maruah dan kedaulatan Kedah pada tahun 1826, Syed Zainal
Abidin atau lebih dikenali dengan panggilan Tunku Kudin yang juga anak saudara
kepada Sultan Ahmad Tajuddin telah melancarkan satu kempen ketenteraan bagi
merebut Kedah semula. Siam mempunyai sebab memusuhi baginda kerana Tunku Kudin
mempunyai daya kepimpinan yang luar biasa sekaligus berpotensi menjadi ancaman
kepada kerajaan berkenaan.

Justeru, tidak hairanlah mengapa Siam pernah mengarahkan beberapa orang tentera upahan meletupkan rumah Tunku Kudin pada waktu malam sebagai sebahagian daripada cubaan bunuhnya. Walaupun berjaya diselamatkan oleh penduduk tempatan tetapi seluruh keluarga tercinta baginda m4t1 dalam serangan berkenaan. Peristiwa itu menguatkan tekad Tunku Kudin untuk menghalau Siam keluar dari bumi Kedah. Beliau bersama Tunku Long Putih, saudara ipar kepada Sultan Ahmad Tajuddin dan Tunku Sulaiman berserta para pengikut mereka telah membuat serangan mengejut ke atas kubu Siam di Kota Kuala Kedah. Namun demikian serangan kali pertama ini berakhir dengan kegagalan.

Pada tahun 1829, Tunku Kudin sekali lagi bangkit memimpin kebangkitan rakyat Kedah untuk mengusir pihak Siam. Gerakan kali ini turut disertai oleh Tunku Long Puteh, Tunku Jaafar dan Tunku Dagang serta beberapa lagi panglima-panglima Melayu Kedah. Namun demikian, nasib masih tidak menyebelahi Tunku Kudin dan pejuang-pejuang Kedah kerana masih gagal mengusir Siam keluar dari bumi Kedah. Menjelang bulan Januari 1830, Tunku Kudin berjaya mengumpul kekuatan orang-orang Melayu untuk berjuang menentang Siam. Beliau berjaya mengumpulkan kekuatan angkatan perang seramai 5,000 orang Melayu termasuk 80 askar Sepoi untuk menyerang Kedah melalui Perai.

Jumlah angkatan ini semakin bertambah di Kedah berikutan keinginan membara rakyat yang mahu bebas dari belenggu penjajahan. Serangan tersebut yang turut dibantu angkatan perang Sultan Ahmad Tajuddin berjaya mengusir Siam dan Kota Kuala Kedah kembali di tangan pejuang Kedah pada 24 April 1831. Sebagai tindak balas terhadap layanan kejam tentera Siam terhadap rakyat Kedah, 30 tawanan perang Siam diseksa sehingga m4t1. Perkara sama turut menimpa orang Cina yang bersubahat membantu kekejaman Siam ke atas rakyat Kedah. Semua orang Cina yang membantu tentera Siam telah dib*n*h dengan cara dijahit hidup-hidup di dalam kulit kerbau yang baru dis3mb3l1h dan dibiarkan di tengah panas hingga m4t1.

Kejayaan Tunku Kudin mengambil balik Kota Kuala Kedah dan berjaya memaksa tentera Siam berundur diketahui oleh Chao Phya Ligor. Sebagai tindak balas, baginda telah mengumpulkan 7,500 orang dengan 3,000 ekor gajah dan mara ke Kedah. Angkatan ini bergerak ke Trang sebelum memasuki Kedah dan bergabung dengan angkatan mereka yang berkubu di Alor Ganu. Angkatan Siam telah melancarkan serangan ke atas pasukan Tunku Kudin di Kota Kuala Kedah. Dalam p3rt3mpuran ini, pihak British telah memberi bantuan kepada tentera Siam dan mengisytiharkan sesiapa yang ditangkap membantu pasukan Kedah akan dianggap lanun dan akan dikenakan hukuman.

British
turut memberi bantuan senjata dan ubat bedil kepada Siam. Kapal-kapal p3r4ng
British telah diarah bergerak ke Sungai Kedah dan Sungai Merbok bagi menyekat
dan memintas pasukan Tunku Kudin dan Tunku Long Puteh yang dipercayai akan cuba
berundur melalui jalan laut. Perairan Kedah juga turut dikawal ketat oleh
kapal-kapal p3r4ng British agar tiada bantuan daripada orang-orang Melayu dari
luar Kedah boleh masuk.

Walaupun
Tunku Kudin dan pasukannya cuba mempertahankan kedudukannya tetapi akhirnya
dapat juga dikalahkan oleh pasukan Siam. Tentera Siam berjaya memasuki kota
berkenaan dengan 50 orang pejuang Kedah termasuk Tunku Kudin syahid. Menurut
catatan British, dalam peristiwa kebangkitan Tunku Kudin ini, semua pengikut
baginda termasuk kaum Hawa mengangkat senjata untuk mempertahankan Kota Kuala
Kedah dari jatuh ke tangan Siam.

Selepas mayatnya dijumpai oleh pihak musuh, pihak Siam memenggal kepala baginda dan dibawa ke Bangkok sebagai tatapan kepada Raja Rama III (dalam satu jalur Raja Ligor). Tetapi alangkah terkejutnya baginda apabila melihat riak wajahnya masih lagi kelihatan bengis dan garang, seolah-olah menyatakan Tunku Kudin tidak redha dengan penjajahan Siam di bumi Kedah. Peristiwa ini tidak ubah seperti peristiwa William Wallace, seorang pahlawan Scotland yang menentang penjajahan Inggeris di mana kepalanya turut dip4ncung dan dipersembahkan kepada Raja England. Walaupun dikatakan syahid, wujud laporan bahawa baginda terselamat dan berjaya melepaskan diri dari kepungan pihak musuh.

Dalam
pertempuran yang berlangsung selama lima bulan itu, 700 orang tentera Siam
telah terb*n*h dengan 1,500 orang pejuang Kedah gugur syahid. Setelah Kota
Kuala Kedah jatuh kembali ke tangan Siam, kira-kira 4,000 hingga 5,000 keluarga
telah ditawan dan dibawa ke Bangkok. Syahidnya Tunku Kudin di Kota Kuala Kedah
telah sampai ke telinga seluruh rakyat Kedah. Keperwiraan baginda dalam
mempertahankan maruah dan kedaulatan bangsa Melayu dikenang oleh orang-orang
Melayu Kedah sehinga sekarang. Kegagalan gerakan Tunku Kudin ini langsung tidak
meruntuhkan semangat orang-orang Kedah untuk menentang Siam.

Sebaliknya,
wujud beberapa lagi siri peristiwa gerakan penentangan berlaku di Kedah
termasuk yang dirancang oleh Sultan Ahmad Tajuddin sendiri pada 27 Mac 1837.
Walaupun rancangan baginda gagal kerana dihalang oleh British, namun nyalaan
api perjuangan untuk membebaskan Kedah daripada cengkaman Siam terus menyala
dan diteruskan oleh pejuang Kedah lain seperti Tunku Muhammad Saad, Dato Wan
Muhammad Ali, Tok Mo Ris dan Tunku Muhammad Akib. Perjuangan mereka berterusan
sehinggalah Kedah berjaya bebas sepenuhnya daripada penjajahan Siam pada tahun
1842 menerusi helah diplomatik yang dimainkan oleh Tunku Anum.

RUJUKAN

1.
Abdullah Zakaria, Peribumi dan Penjajah: Gerakan Tentangan di Malaysia,
Persatuan Sejarah Malaysia.

2.
Abdullah Zakaria Ghazali, Sejarah Malaysia: Sorotan Masa Lalu, Iktibar Hari Ini
Dan Akan Datang. Persatuan Sejarah Malaysia. 2008.

3.
Abdullah Zakaria Ghazali. SEJARAH GERAKAN POLITIK AWAL DI KEDAH. Sabrizain. http://www.sabrizain.org/malaya/library/gerakankedah.pdf

4.
Haji Buyung Adil, Sejarah Kedah, Dewan Bahasa dan Pustaka, Kuala Lumpur, 1980.

5.
J. T. Thomson, Some Glimpses into Life In The Far East, London.1865.

6.
Kingsley Bolton, Christopher Hutton, Triad Societies Volume 5, Canada and UK.
1941.

7.
Sherard Osborn, The blockade of Kedah in 1838: a midshipman’s exploits in
Malayan waters, Oxford University Press.

8.
The Asiatic Journal and Monthly Register, British and Foreign India, China and
Australasia. London. 1832.

9.
Thomas John Newbold, Political and Statistical Account of the British
Settlements in The States of Malacca, London. 1839.